**POVJERENIK ZA INFORMIRANJE**

**ANALITIČKO IZVJEŠĆE O PRAĆENJU PROVEDBE**

**ZAKONA O PRAVU NA PRISTUP INFORMACIJAMA**

**br. 2/2020**

|  |
| --- |
| **Transparentnost i otvorenost u lokalnoj i područnoj (regionalnoj) samoupravi:** **Brodsko-posavska županija** |

**Zagreb, svibanj 2020.**

Sadržaj

[1. UVOD 2](#_Toc41033343)

[2. METODOLOGIJA PRAĆENJA 4](#_Toc41033344)

[3. REZULTATI PRAĆENJA PO TOČKAMA 7](#_Toc41033345)

[ Opći akti i odluke (točka 2. članak 10.) 7](#_Toc41033346)

[ Savjetovanja s javnošću (točka 3. članak 10., članak 11.) 10](#_Toc41033347)

[ Godišnji planovi, programi, strategije, izvješća (točka 4. članak 10.) 13](#_Toc41033348)

[ Skupovi podataka (točka 5. članak 10.) 14](#_Toc41033349)

[ Javne usluge (točka 6. članak 10.) 18](#_Toc41033350)

[ Bespovratna sredstva, sponzorstva i donacije (točka 8. članak 10.) 20](#_Toc41033351)

[ Javna nabava (točka 9. članak 10.) 22](#_Toc41033352)

[ Natječajni postupci (točka 10. članak 10.) 24](#_Toc41033353)

[ Unutarnje ustrojstvo i kontakt (točka 11. članak 10.) 26](#_Toc41033354)

[ Javnost rada kolegijalnih tijela (točka 12. članak 10., članak 12.) 27](#_Toc41033355)

[ Pravo na pristup i ponovnu uporabu informacija (točka 13. članak 10.) 32](#_Toc41033356)

[4. UKUPNI REZULTATI PRAĆENJA 36](#_Toc41033357)

[5. PREPORUKE ZA POBOLJŠANJE STANJA 38](#_Toc41033358)

# UVOD

Povjerenik za informiranje kao neovisno tijelo koje štiti, prati i promiče pravo na pristup informacijama i ponovnu uporabu informacija, u okviru funkcije praćenja provedbe Zakona o pravu na pristup informacijama (NN 25/13, 85/15, dalje: Zakon, ZPPI), od 2016. godine kontinuirano provodi analitička praćenja internetskih stranica jedinica lokalne i područne (regionalne) samouprave (dalje: JLP(R)S), sa svrhom utvrđivanja u kojoj mjeri ta važna kategorija tijela javne vlasti ispunjava zakonske obveze proaktivne objave informacija, provedbe savjetovanja s javnošću i osiguravanja javnosti rada.

Sva dosadašnja izvješća o provedenim praćenjima internetskih stranica JLP(R)S s područja odabranih županija (2016., 2017., 2018. i 2019.), javno su dostupna na internetskoj stranici Povjerenika za informiranje. Obuhvatila su 15 županija i jedinice lokalne samouprave s njihovog područja, a rezultati praćenja i preporuke za usklađenje sa Zakonom dostavljeni su jedinicama koje su bile predmet praćenja te ujedno predstavljeni na regionalnim edukacijama o pravu na pristup i ponovnoj uporabi informacija.

Proaktivna, kontinuirana i samoinicijativna objava informacija javnog karaktera na internetskim stranicama tijela javne vlasti (stavak 1. članka 10. ZPPI-ja) predstavlja ključan način informiranja javnosti i osiguravanja transparentnosti u suvremenom društvu te alat demokratske kontrole putem kojeg građani mogu pratiti rad, odlučivanje i financiranje tijela. Objava što većeg broja informacija rezultira smanjenjem broja zahtjeva za pristup informacijama, čime se korisnicima štedi vrijeme, novac i trud te se osigurava njihova jednakost, a ujedno se smanjuje potreba dodatnog administriranja i angažmana službenika za informiranje oko obrade i rješavanja zahtjeva.

Provedba internetskog savjetovanja s javnošću (točka 3. članka 10. i članak 11. ZPPI-ja), odnosno omogućavanje građanima i pravnim osobama da se proaktivno uključe u proces donošenja odluka kojima se utječe na njihove interese, zakonska je obveza općina, gradova i županija prilikom donošenja općih akata te strateških i planskih dokumenata. Navedena obveza obuhvaća objavu plana savjetovanja krajem godine za sljedeću godinu i njegovo kontinuirano ažuriranje te izvršavanje svih koraka u postupku provedbe savjetovanja – objavu nacrta akta, s obrazloženjem i pozivom javnosti da se uključi, kao i izvješće o provedenom savjetovanju te poštivanje zakonskog roka trajanja savjetovanja od 30 dana.

Što se tiče obveze osiguravanja javnosti rada sjednica (točka 12. članka 10. i članak 12. ZPPI-ja), ista nalaže tijelima da informiraju javnost o vremenu održavanja i dnevnom redu zasjedanja službenih tijela, načinu njihova rada te mogućnostima neposrednog uvida u njihov rad i broju osoba kojima se može istodobno osigurati neposredan uvid u rad, da objavljuju zaključke sa sjednica, dokumente usvojene na njima te informacije o formalnim radnim tijelima iz njihove nadležnosti na kojima se odlučuje o pravima i interesima korisnika.

Pravilnim ispunjenjem navedenih obveza postiže se transparentno i otvoreno funkcioniranje tijela javne vlasti te se ostvaruje uspješan dijalog s građanima i pravnim osobama. Svrha ispunjenja navedenih obveza ogleda se u mogućnosti korisnika da ostvare svoje Ustavom zajamčeno pravo na pristup informacijama te u tome da se pružanje javnih usluga odvija na što jednostavniji i učinkovitiji način. Ujedno tijela javne vlasti dobivaju potreban legitimitet, jer demonstriraju odgovornost u svom djelovanju te vraćaju povjerenje građana u institucije.

Nakon prve županije i jedinica lokalne samouprave s njenog područja koje su bile predmetom praćenja u 2020. godini (Bjelovarsko-bilogorska županija, analitičko izvješće br. 1/2020.), **drugo analitičko izvješće** sadrži pregled praćenja usklađenosti sa člancima 10., 11. i 12. ZPPI-ja od strane **29 tijela javne vlasti s područja Brodsko-posavske županije**, i to:

* Brodsko-posavska županija
* dva grada (Nova Gradiška i Slavonski Brod)
* 26 općina (Bebrina, Brodski Stupnik, Bukovlje, Cernik, Davor, Donji Andrijevci, Dragalić, Garčin, Gornja Vrba, Gornji Bogićevci, Gundinci, Klakar, Nova Kapela, Okučani, Oprisavci, Oriovac, Podcrkavlje, Rešetari, Sibinj, Sikirevci, Slavonski Šamac, Stara Gradiška, Staro Petrovo Selo, Velika Kopanica, Vrbje i Vrpolje).

Uvidom u podatke s instruktivnog [Popisa tijela javne vlasti](http://tjv.pristupinfo.hr/), kojeg vodi i održava Povjerenik za informiranje i čiji je sastavni dio Registar službenika za informiranje, utvrđeno je da sve navedene JLP(R)S imaju imenovanog službenika za informiranje, čime su ispunile temeljnu obvezu propisanu člankom 13. ZPPI-ja – određivanje posebne službene osobe mjerodavne za rješavanje ostvarivanja prava na pristup informacijama, koja predstavlja ključnu kariku u provedbi zakonskih odredbi u tijelima javne vlasti. Ujedno je utvrđeno da su sve navedene jedinice dostavile Izvješće o provedbi ZPPI-ja za 2019. godinu, koje sadržava i pitanja vezana za provedbu obveza koje su bile predmetom analitičkog praćenja.

# METODOLOGIJA PRAĆENJA

**Izvori.** Podaci o tijelima javne vlasti u Brodsko-posavskoj županiji prikupljeni su identificiranjem, pretraživanjem i analizom službenih internetskih stranica svakog pojedinog tijela javne vlasti i neposrednim uvidom u podatke koje tijela na njima objavljuju.

**Prikupljani podaci.** Praćenje je provedeno u odnosu na obvezu proaktivne objave određenih dokumenata i informacija propisanih člankom 10. stavkom 1. ZPPI-ja, obvezu provedbe savjetovanja s javnošću propisanu člankom 11. ZPPI-ja (uključujući članak 10. stavak 1. točku 3. Zakona) i obvezu osiguravanja javnosti rada sukladno odredbama članka 12. ZPPI-ja (uključujući članak 10. stavak 1. točku 12. Zakona).

**Razdoblje praćenja.** Praćenje je provedeno tijekom travnja i svibnja 2020., točnije u razdoblju 15. travnja – 20. svibnja 2020. godine.

**Način praćenja:** Pratilo se pojedinačno izvršenje svake propisane obveze, s tim da je *od 14 točaka članka 10. ZPPI-ja, praćenjem obuhvaćeno njih 11*, uključujući i informacije čiju obvezu objave propisuju članci 11. i 12. ZPPI-ja. Način proaktivne objave informacija, provedbe savjetovanja s javnošću i osiguravanja javnosti rada tijela javne vlasti izražen je bodovima i u manjem dijelu opisno. Sukladno metodologiji praćenja, svaka JLP(R)S može ostvariti ukupno maksimalno **35 bodova,** s tim da jedinice mogu ostvariti i dodatne bodove (prikazani u zagradama kod rezultata praćenja točke 5. članka 10. ZPPI-ja, kao i ukupnih rezultata praćenja), ako su na svojim internetskim stranicama objavile više skupova podataka čiju objavu nalaže točka 5. članka 10. ZPPI-ja (za svaki objavljeni skup podataka dodjeljuje se po 1 bod).

Metodologija praćenja, utvrđena početkom 2019. godine, primjenjivala se prilikom provedbe praćenja pet županija u protekloj godini (Virovitičko-podravska, Vukovarsko-srijemska, Istarska, Koprivničko-križevačka i Međimurska) te je i u 2020. nastavljeno korištenje istog metodološkog okvira (v. analitičko izvješće br. 1/2020. – Bjelovarsko-bilogorska županija, na poveznici <https://www.pristupinfo.hr/dokumenti-i-publikacije/analiticka-izvjesca/>).

Predmetnom metodologijom od 14 točaka pobrojanih u članku 10. ZPPI-ja, tri točke nisu obuhvaćene, odnosno **ispunjenje obveza objave informacija propisanih točkama 1., 7. i 14. nije bilo predmetom praćenja**. Naime, ranijim praćenjima JLP(R)S po županijama utvrđeno uobičajeno stanje glede objave informacija propisanih točkom 1. – zakona i propisa koji uređuju njihov djelokrug rada (izrazito niska razina objave navedenih informacija) i točkom 14. – vijesti, priopćenja za javnost, načina podnošenja upita građana, obavijesti i drugih informacija (gotovo sve jedinice objavljuju navedene informacije), dok informacije propisane točkom 7. – prijedlog proračuna, usvojeni proračun i izvršenje istog, nisu praćene jer Institut za javne financije svake godine provodi istraživanje transparentnosti lokalnih proračuna, čiji se rezultati javno objavljuju na [www.ijf.hr](http://www.ijf.hr).

U nastavku se nalazi Tablica 1. s pregledom informacija (točke i podtočke ZPPI-ja) čija se objava pratila na internetskim stranicama tijela javne vlasti i pripadajućeg broja bodova koje tijela mogu ostvariti u slučaju pravilne objave, odnosno ispunjenja propisane obveze.

*Tablica 1. Metodologija praćenja i bodovanja izvršavanja obveza iz članka 10, 11. i 12. ZPPI-ja*

|  |  |  |
| --- | --- | --- |
| **VRSTE INFORMACIJA** | **ODREDBE ZPPI-ja** | **BROJ BODOVA** |
| **OPĆI AKTI I ODLUKE** | **točka 2. članak 10.** | **max 2** |
| temeljni opći akti: statut i poslovnik predstavničkog tijela (dodatno: poslovnik o radu župana / gradonačelnika / općinskog načelnika, pravilnik o unutarnjem redu, etički kodeks i dr.) | 1 |
| drugi opći akti i odluke  | 1 |
| način objave drugih općih akata i odluka: internetska stranica (npr. zasebna rubrika ili podrubrike prema području ili u rubrici gdje se objavljuju dokumenti usvojeni na sjednicama) i/ili službeno glasilo (lako pretraživo ili ne) | *nema bodovanja* |
| **SAVJETOVANJA S JAVNOŠĆU - 2019. i zaključno do 20. svibnja 2020.** | **točka 3. članak 10., članak 11.** | **max 3,5** |
| posebna rubrika (ili portal) | 1 |
| plan savjetovanja za 2020. | 1 |
| nacrti općih akata/strateških/planskih dokumenata | 5-10 savjetovanja = 0,5 / 10 i više od 10 = 1 |
| udio objavljenih izvješća o provedenim savjetovanjima | 0,5 = više od 80% objavljenih izvješća |
| prosječan broj dana trajanja provedenih savjetovanja | *nema bodovanja* |
| **GODIŠNJI PLANOVI, PROGRAMI, STRATEGIJE, IZVJEŠĆA**  | **točka 4. članak 10.** | **max 3,5** |
| planski i strateški dokumenti i izvješća: prostorno i urbanističko planiranje, gospodarenje otpadom, programi i strategije razvoja, upravljanje i raspolaganje imovinom, programi javnih potreba, civilna zaštita i dr. | 1 ili 2 (ovisno o broju dokumenata i načinu objave) |
| izvješća o radu župana/gradonačelnika/načelnika | 1 |
| arhiva planskih, strateških i izvještajnih dokumenata | 0,5 |
| **SKUPOVI PODATAKA** | **točka 5. članak 10.** | **2,5 (+ dodatni bodovi)** |
| popis skupova podataka koje vode u okviru svoje nadležnosti, informacije o skupovima podataka (metapodaci) i o načinu pristupa i ponovne uporabe (licence i uvjeti) – tzv. *asset* lista | 1 |
| objavljeni skupovi podataka | 1 (+ 1 za svaki objavljeni skup) |
| objavljeno u otvorenom formatu (ako je jedan ili većina objavljenih skupova u otvorenom formatu) | 0,5 |
| **JAVNE USLUGE**  | **točka 6. članak 10.** | **max 2** |
| obrasci potrebni za ostvarivanje usluga | 1 |
| obrasci objavljeni na način da se mogu ispuniti u elektroničkom obliku (Word ili e-obrasci) | 0,5 |
| objavljeni na vidljivom mjestu, na lako pretraživ i dostupan način | 0,5 |
| **BESPOVRATNA SREDSTVA, SPONZORSTVA I DONACIJE** | **točka 8. članak 10.** | **max 2** |
| popis korisnika i visina iznosa (za 2019. godinu, u bilo kojem formatu) | 1 |
| arhiva (npr. 3 god unatrag) i otvoreni format objave | 1 |
| **JAVNA NABAVA** (prema ZJN, NN 120/16) | **točka 9. članak 10.** | **max 4** |
| plan nabave za 2020. ili poveznica na EOJN s jasnim uputama za korisnike | 1 |
| registar ugovora za 2019. ili poveznica na EOJN s jasnim uputama za korisnike | 1 |
| opći akt kojim se utvrđuju pravila, uvjeti i postupci jednostavne nabave | 1 |
| popis gospodarskih subjekata s kojima je predstavnik naručitelja ili s njim povezane osobe u sukobu interesa ili obavijest da takvi subjekti ne postoje | 1 |
| **NATJEČAJNI POSTUPCI** | **točka 10. članak 10.** | **max 4** |
| natječaji za zapošljavanje (oglasi za prijam u službu) | 1 |
| ishodi natječaja za zapošljavanje | 1 |
| natječaji za dodjelu financijskih sredstava | 1 |
| ishodi natječaja za dodjelu financijskih sredstava | 1 |
| **UNUTARNJE USTROJSTVO I KONTAKT**  | **točka 11. članak 10.** | **max 3** |
| organizacijsko ustrojstvo | 1 |
| imena čelnika tijela i voditelja ustrojstvenih jedinica | 1 |
| kontakt podaci čelnika tijela i voditelja ustrojstvenih jedinica | 1 |
| **JAVNOST RADA KOLEGIJALNIH TIJELA** | **točka 12. članak 10., članak 12.** | **max 4** |
| dnevni red zasjedanja i vrijeme održavanja sjednice (samo ako se objavljuje proaktivno, ne u sklopu zaključaka/zapisnika) | 1 |
| mogućnost neposrednog uvida u rad/procedura sudjelovanja + broj ljudi | 1 |
| zaključci sa sjednica | 1 |
| informacije o formalnim radnim tijelima (samo popis članova - 0,5 + dnevni redovi/zaključci sa sjednica – 0,5) | 1 |
| **PRAVO NA PRISTUP I PONOVNU UPORABU INFORMACIJA**  | **točka 13. članak 10.** | **max 4,5** |
| posebna rubrika | 0,5 |
| obavijest o načinu i uvjetima ostvarivanja prava na pristup informacijama i ponovnu uporabu informacija | 1 |
| podaci za kontakt službenika za informiranje | 1 |
| potrebni obrasci (Word ili e-obrasci) ili poveznice na obrasce | 1 |
| kriteriji za određivanje visine naknade | 1 |
| katalog/pravilnik/cjenik | oduzimanje 1 boda |
|  | **35 (+ dodatni bodovi)** |

# REZULTATI PRAĆENJA PO TOČKAMA

Slijedi pregled stanja u Brodsko-posavskoj županiji prema prethodno opisanoj metodologiji praćenja.

## Opći akti i odluke (točka 2. članak 10.)

Objavom temeljnih općih akata - statuta i poslovnika o radu predstavničkog tijela, kao i drugih ključnih akata, poput poslovnika o radu župana/gradonačelnika/općinskog načelnika, pravilnika o unutarnjem redu, etičkog kodeks te drugih općih akata i odluka koje JLP(R)S donose (poglavito koje usvajaju na sjednicama predstavničkog tijela), a kojima se utječe na interese korisnika, moguće je ostvariti maksimalno **dva boda**. Pri tome je razmatran i način objave drugih općih akata i odluka, primarno jesu li zasebno i ažurno objavljeni dokumenti koje donosi izvršno tijelo i dokumenti predstavničkog tijela (po sjednicama).

Budući da ZPPI propisuje objavu na lako pretraživ način, napominjemo da objava općih akata i odluka u sklopu službenih glasila koja nisu lako pretraživa, ne podrazumijeva ispunjenje propisane obveze. Dakle, važno je da se na internetskoj stranici tijela javne vlasti, unutar zasebne rubrike, odnosno više različitih podrubrika, navede puni naziv općeg akta ili odluke te ih se objavi u cijelosti ili s poveznicom koja vodi na točno mjesto, odnosno na internetsku stranicu službenog glasila na kojoj je akt objavljen (što ne podrazumijeva mogućnost preuzimanja službenog glasila u cijelosti, koje nije lako pretraživo ili nema barem sadržaj s brojem stranice na kojoj se akt nalazi).

Slijedi ukupan broj ostvarenih bodova od moguća dva za objavu općih akata i odluka JLP(R)S s područja Brodsko-posavske županije:

|  |  |
| --- | --- |
| **TJV** | BODOVI (od max 2) |
| **Brodsko-posavska županija** | 2 |
| **Grad Nova Gradiška** | 1,5 |
| **Grad Slavonski Brod** | 2 |
| **Općina Bebrina** | 1 |
| **Općina Brodski Stupnik** | 1 |
| **Općina Bukovlje** | 1,5 |
| **Općina Cernik** | 1 |
| **Općina Davor** | 1,5 |
| **Općina Donji Andrijevci** | 1,5 |
| **Općina Dragalić** | 1,5 |
| **Općina Garčin** | 2 |
| **Općina Gornja Vrba** | 2 |
| **Općina Gornji Bogićevci** | 1 |
| **Općina Gundinci** | 0 |
| **Općina Klakar** | 0,5 |
| **Općina Nova Kapela** | 0,5 |
| **Općina Okučani** | 1 |
| **Općina Oprisavci** | 2 |
| **Općina Oriovac** | 1 |
| **Općina Podcrkavlje** | 1 |
| **Općina Rešetari** | 1,5 |
| **Općina Sibinj** | 1 |
| **Općina Sikirevci** | 2 |
| **Općina Slavonski Šamac** | 2 |
| **Općina Stara Gradiška** | 0,5 |
| **Općina Staro Petrovo Selo** | 1,5 |
| **Općina Velika Kopanica** | 1,5 |
| **Općina Vrbje** | 1 |
| **Općina Vrpolje** | 1 |

Praćenjem je utvrđeno da je samo **sedam od 29 JLP(R)S ostvarilo maksimalna dva boda u ovom dijelu praćenja**, a njih osam ostvarilo je pola boda manje, i to zbog neobjavljivanja ili neažuriranja dokumenata usvojenih na sjednicama predstavničkog tijela (osim Općine Bukovlje, koja objavljuje dokumente usvojene na sjednicama, ali temeljni akti – Statut i Poslovnik Općinskog vijeća nisu objavljeni na lako pretraživ način te internetska stranica nema tražilicu, već su dokumenti pronađeni korištenjem *Google* tražilice, objavljeni među dokumentima usvojenima na sjednici Općinskog vijeća).

Među tim jedinicama, valja istaknuti i određene uočene nedostatke. Primjerice, *Županija* unutar rubrike Dokumenti objavljuje određene dokumente po upravnim područjima, međutim, podrubrika koja se odnosi na Županijsku skupštinu – Akti, odluke i rješenja te Materijali sa sjednica je neažurirana, odnosno posljednji objavljeni dokumenti su iz 2018. godine (i jedna odluka iz 2019.). Potrebno je u rubrici Dokumenti objaviti poveznice na brojeve službenog glasnika u kojima su akti objavljeni, sukladno podrubrikama predmetne rubrike, odnosno ažurirati ih i pravovremeno objavljivati sve dokumente po usvajanju. Ujedno, Županija u rubrici o pravu na pristup informacijama ima objavljene popise donesenih akata po godinama, s brojem stranica u broju Službenog vjesniku u kojem je akt objavljen. Također, *Grad Slavonski Brod*, koji u sklopu zapisnika objavljuje dokumente usvojene na sjednicama Gradskog vijeća te ima pretraživi Službeni glasnik, treba ažurirati rubriku Odluke kolegija gradonačelnika te u rubriku Odluke grada, koja je izdvojena na desnoj strani naslovnice internetske stranice, u kojoj se nalazi samo Odluka o komunalnom redu ili nadopuniti ili ukloniti. Potrebno je i u podrubrici za svako upravno tijelo objaviti poveznice na brojeve službenog glasnika u kojima su objavljeni opći akti iz njihovog djelokruga.

*Općine Garčin i Sikirevci* imaju Registar službenih dokumenata, kojeg je moguće pretraživati po ponuđenim filterima (donositelji dokumenata) i prema ključnim riječima. *Općina Gornja Vrba* nije objavila dokumente usvojene na posljednjih devet sjednica Općinskog vijeća, međutim, dodijeljen je cijeli bod za objavu općih akata i odluka zbog pretraživih Službenih novina (u PDF formatu, ali sa sadržajem koji omogućava da se klikom na određeni naziv akta odmah prebacuje na stranicu na kojoj je akt objavljen), stoga je također potrebno u rubrici Dokumenti objaviti poveznice na brojeve službenog glasnika u kojima su akti objavljeni, sukladno podrubrikama predmetne rubrike. *Općina Slavonski Šamac* objavljuje dokumente usvojene na sjednicama, iako je rubrika Sjednice Vijeća, kao i Općinski akti, dosta nepregledna te treba voditi računa o tome da se prosječan korisnik neće lako snaći ako se ne poštuje načelo lake pretraživosti prilikom objave informacija na internetskoj stranici.

Temeljne opće akte – **statut i poslovnik**, na svojim internetskim stranicama je **na lako pretraživ način objavilo 16 od 29 JLP(R)S**. Na stranicama *općina Bebrina* i *Gornji Bogićevci* nije bilo moguće pronaći poslovnik (dodatno otežava to što stranica nema tražilicu); kod već spomenute *Općine Bukovlje*, statut i poslovnik nisu objavljeni na lako pretraživ način te internetska stranica nema tražilicu, stoga su dokumenti pronađeni korištenjem *Google* tražilice, objavljeni među dokumentima usvojenima na sjednici Općinskog vijeća; *Općina* *Okučani* nema objavljen statut (također nema tražilice); *Općina Oriovac* ima pri dnu rubrike Dokumenti Općine objavljen statut i poslovnik iz 2013. te je preko tražilice pronađena Odluka o izmjeni i dopuni Poslovnika iz 2018., dok za statut nije; *Općina Podcrkavlje* također u rubrici Ostali dokumenti ima objavljen statut iz 2013. i poslovnik iz 2006., a bez tražilice nije bilo moguće pronaći kasnije izmjene i dopune; na stranici *Općine Sibinj* je preko tražilice pronađena samo Odluka o izmjenama Poslovnika, ne i cjeloviti dokument; a na stranici *Općine Vrbje* su u rubrici Dokumenti Općine pronađeni statut i poslovnik objavljeni 2014. godine, dok kasnije izmjene i dopune nije bilo moguće pronaći bez tražilice. Navedenih osam općina je u dijelu objave temeljnih općih akata ostvarilo po pola boda, dok *općine Gundinci, Klakar, Nova Kapela i Stara Gradiška* nisu ostvarile bodove u ovom dijelu praćenja (na stranicama Općine Nova Kapela u rubrici Dokumenti objavljen samo statut iz 2014., a kod Općine Stara Gradiška, u rubrici Ostali dokumenti, izdvojeni statut nije moguće otvoriti – *error*), budući da nisu objavile na lako pretraživ, ažuran i pravodoban način ni statut ni poslovnik, odnosno njihove posljednje izmjene i dopune.

Već se provedbom praćenja prve od 11 točaka članka 10. ZPPI-ja uočava važnost postojanja **funkcionalne tražilice** internetske stranice, koju nema čak 12 jedinica (Grad Nova Gradiška i općine Bebrina, Bukovlje, Cernik, Gornja Vrba, Okučani, Oprisavci, Podcrkavlje, Rešetari, Sikirevci, Stara Gradiška i Vrbje), a općine Davor i Nova Kapela imaju tražilicu koja nije funkcionalna.

Nadalje, praćenjem je utvrđeno da u županijskom Službenom vjesniku, koji je dostupan u PDF formatu te na početku svakog broja ima sadržaj, svoje akte i odluke objavljuju općine Bebrina, Brodski Stupnik, Bukovlje, Davor, Donji Andrijevci, Garčin, Gundinci, Klakar, Okučani, Oprisavci, Oriovac, Podcrkavlje, Sikirevci, Slavonski Šamac, Velika Kopanica i Vrpolje. Od navedenih 16 općina, njih sedam nema na svojoj internetskoj stranici istaknutu poveznicu na županijski Vjesnik (općine Davor, Donji Andrijevci, Gundinci, Klakar, Okučani, Sikirevci i Vrpolje).

Valja istaknuti **Grad Slavonski Brod, Općinu Bebrina** i **Općinu Gornja Vrba,** čiji sadržaji službenih glasnika imaju mogućnost „klikanja“ na svaki pojedinačni dokument naveden u sadržaju, nakon čega se odmah prebacuje na tu stranicu (primjer dobre prakse) te **Općinu Gornji Bogićevci**, čiji su službeni glasnici objavljeni u Word formatu.

Službeni glasnici općina Cernik i Staro Petrovo Selo nemaju sadržaj, stoga nisu pregledni ni pretraživi, a općone Garčin i Rešetari svoja službena glasila objavljuju kao skenirane PDF dokumente, što onemogućuje bilo kakvo pretraživanje. Također, Općina Vrbje u rubrici Dokumenti Općine ima objavljena samo tri broja službenog glasnika (1/2017., 4/2016. i 1/2015.).

## Savjetovanja s javnošću (točka 3. članak 10., članak 11.)

Ako JLP(R)S na svojim internetskim stranicama imaju zasebnu rubriku „Savjetovanja s javnošću“, unutar koje imaju plan savjetovanja za 2020. godinu, 10 i više nacrta općih akata te strateških i planskih dokumenata kojima se utječe na interese građana i pravnih osoba za koje se provodi savjetovanje, kao i preko 80% objavljenih izvješća o provedenim savjetovanjima, mogu ostvariti maksimalno **tri i pol boda**. U slučaju provedbe između pet i 10 postupaka savjetovanja, jedinica ostvaruje pola boda. Osim toga, praćeno je prosječno trajanje provedenih savjetovanja u danima, bez dodjele bodova.

Provedba savjetovanja s javnošću, odnosno objava propisanih dokumenata vezanih za provedbu savjetovanja s javnošću, praćena je u 2019. i 2020. godini, zaključno s 20. svibnja 2020., a JLP(R)S s područja Brodsko-posavske županije ostvarile su sljedeći broj bodova od mogućih 3,5:

|  |  |
| --- | --- |
| **TJV** | BODOVI (od max 3,5) |
| **Brodsko-posavska županija** | 2,5 |
| **Grad Nova Gradiška** | 1 |
| **Grad Slavonski Brod** | 1,5 |
| **Općina Bebrina** | 1 |
| **Općina Brodski Stupnik** | 1 |
| **Općina Bukovlje** | 2,5 |
| **Općina Cernik** | 3 |
| **Općina Davor** | n/a |
| **Općina Donji Andrijevci** | 2 |
| **Općina Dragalić** | 2,5 |
| **Općina Garčin** | 1 |
| **Općina Gornja Vrba** | 0 |
| **Općina Gornji Bogićevci** | 0 |
| **Općina Gundinci** | 1,5 |
| **Općina Klakar** | 0 |
| **Općina Nova Kapela** | 1,5 |
| **Općina Okučani** | 0 |
| **Općina Oprisavci** | 1 |
| **Općina Oriovac** | 0,5 |
| **Općina Podcrkavlje** | 3,5 |
| **Općina Rešetari** | 0 |
| **Općina Sibinj** | 2,5 |
| **Općina Sikirevci** | 1,5 |
| **Općina Slavonski Šamac** | 1 |
| **Općina Stara Gradiška** | 2 |
| **Općina Staro Petrovo Selo** | 1 |
| **Općina Velika Kopanica** | 1,5 |
| **Općina Vrbje** | 0 |
| **Općina Vrpolje** | 2 |

Sveukupno uzevši, **maksimalan broj bodova** prema opisanoj metodologiji ostvarila je samo **Općina Podcrkavlje**, dok **nijedan bod** nisu ostvarile **općine Okučani, Vrbje, Rešetari, Gornja Vrba i Gornji Bogićevci**. Navedena tijela javne vlasti ostvarila su takav rezultat jer niti jedna na svojim internetskim stranicama nema posebnu rubriku za provedbu savjetovanja, nisu objavile plan savjetovanja za tekuću godinu te prema podacima identificiranim na njihovim internetskim stranicama, nisu provodile savjetovanja u 2019. i 2020. godini ili su ih provele manje od pet, koliko je potrebno za ostvarivanje najmanje pola boda.

**Općina Davor** izostavljena je iz ovog dijela praćenja jer u razdoblju 18.-20. svibnja 2020. godine nije bilo moguće pristupiti internetskim stranicama Općine. Sukladno odgovorima u godišnjem izvješću o provedbi ZPPI-ja za 2019., utvrđeno je da je predmetna općina odgovorila da provodi savjetovanja, ali da nije objavila plan savjetovanja, da ne postoji zasebna rubrika na stranici i da savjetovanja ne traju 30 dana, kao i da ne objavljuju razloge kraće duljine trajanja savjetovanja te da ne objavljuje izvješća o provedenim savjetovanjima.

Sveukupno uzevši, jedinice s područja Brodsko-posavske županije **vrlo često ne objavljuju izvješća o provedenom savjetovanju**, kao ključnu sastavnicu dijaloga sa svojim građanima i pravnim osobama, a kao i u drugim županijama, razvidan je izuzetno nizak interes građana za sudjelovanjem u savjetovanjima s javnošću. Moguće je da je jedan od uzroka za uočenu pojavu činjenica da tijela javne vlasti ne ulažu dovoljno napora u strukturirano i pregledno komuniciranje s građanima u ovom segmentu.

Posebnu rubriku o savjetovanjima s javnošću na vlastitoj internetskoj stranci ili na specijaliziranom portalu proračun.hr ima većina praćenih tijela na području Brodsko-posavske županije, međutim, **posebnu rubriku nema osam jedinica**, i to Grad Nova Gradiška, općine Gornja Vrba, Gornji Bogićevci, Klakar, Okučani, Oriovac, Rešetari. Dodatno valja napomenuti da **10 općina**, i to općine Bukovlje, Cernik, Donji Andrijevci, Gundinci, Oprisavci, Podcrkavlje, Sibinj, Sikirevci, Slavonski Šamac i Velika Kopanica savjetovanja provode putem posebnog portala **proracun.hr**.

Rezultati praćenja pokazali su da je izrazito velik udio tijela koja nisu objavila planove savjetovanja s javnošću za 2020. godinu. **Planove savjetovanja za 2020. objavilo je samo osam lokalnih jedinica**, i to Grad Nova Gradiška te općine Bukovlje, Cernik, Donji Andrijevci, Dragalić, Podcrkavlje, Sibinj i Vrpolje, tako da nalazi ovog praćenja pokazuju izrazito nisku prosječnu razinu ispunjavanja ove zakonske obveze koja predstavlja temeljni korak za uspostavu uspješnog dijaloga s građanima i pravnim osobama u postupku uključivanja javnosti u proces donošenja odluka, uz napomenu da je moguće da su planovi objavljeni, ali ih nije bilo moguće pronaći putem pretraživanja i korištenja tražilice. Napominjemo da bi planovi trebali biti vidljivi i lako dostupni, odnosno objavljeni u skladu s načelom lake pretraživosti, a navedeno se odnosi i na sve izmjene i dopune plana savjetovanja za tekuću godinu, budući da su tijela javne vlasti dužna pravovremeno ažurirati svoje planove.

Kao jedinice s najvećim brojem provedenih savjetovanja u promatranom razdoblju (2019. i do sredine svibnja 2020.), istaknule su se Brodsko-posavska županija (13), Općina Podcrkavlje (13) i Grad Slavonski brod (7).

Uočeno je da su neke općine provodile savjetovanja prema Zakonu o javnoj nabavi, koja nisu predmet praćenja provedbe savjetovanja sukladno Zakonu o pravu na pristup informacijama. Ostale jedinice su rjeđe organizirale savjetovanja, a značajno je da njih čak 21 od 29 (72%) nije uopće provodilo savjetovanja tijekom 2020. godine, odnosno do sredine svibnja 2020. (općine Bebrina, Brodski Stupnik, Bukovje, Cernik, Davor, Garčin, Gornja Vrba, Gornji Bogićevci, Gundinci, Klakar, Okučani, Oprisavci, Oriovac, Rešetari, Sikirevci, Slavonski Šamac, Stara Gradiška, Staro Petrovo Selo, Velika Kopanica, Vrbje i Vrpolje). Za općinu Davor nije bilo moguće provjeriti provedbu savjetovanja pa je uvrštena među tijela koja nisu provodila savjetovanja.

Kad je riječ o trajanju savjetovanja s javnošću, praćenjem je uočeno da jedinice koje provode savjetovanja u najvećem broju slučajeva to rade u skladu sa zakonski propisanim rokom od 30 dana – na razini Brodsko-posavske županije veći problem predstavlja nedonošenje planova savjetovanja i neprovođenje savjetovanja s javnošću za opće i strateško-planske akte kad se njima utječe na interese korisnika.

Praćenje je obuhvatilo i određivanje udjela objavljenih izvješća o provedenim savjetovanjima, što predstavlja zakonsku obvezu ključnu za uspostavljanje i vođenje dijaloga s javnošću i sudionicima savjetovanja. U tom dijelu pola boda za objavu izvješća o svim provedenim savjetovanjima ostvarili su Brodsko-posavska županija te općine Velika Kopanica, Stara Gradiška, Nova Kapela, Gundinci, Cernik, Dragalić, Oriovac, Podcrkavlje, Sibinj i Sikirevci.

Zaključno, utvrđeno je da su u ovom dijelu prema ostvarenim bodovima, najbolji rezultat ostvarile **općine Podcrkavlje** (3,5 boda) i **Cernik** (3 boda).

Kao što je već spomenuto, zaseban problem u provedbi savjetovanja s javnošću na lokalnoj i regionalnoj razini predstavljaju **neaktivni građani i korisnici**, odnosno činjenica da jedinice koje provode savjetovanja, vrlo rijetko zaprime komentare na akte o kojima se savjetovanje provodi. Dio odgovora nalazi se u činjenici da veliki dio tijela na području praćene županije ne objavljuje godišnje planove savjetovanja i korisnike ne obavještava na naslovnici internetske stranice o otvorenim savjetovanjima, što bi svakako bilo potrebno, posebno za onaj dio jedinica koji provodi savjetovanja putem portala proracun.hr. Značajan je i broj tijela koja ne objavljuju izvješća o provedenom savjetovanju, što je završni i ključni korak u njegovanju dijaloga s korisnicima, a značajan dio tijela nema ni zasebne rubrike za provedbu savjetovanja s javnošću.

Završno, slično kao što je utvrđeno i u drugim dosad praćenim županijama, ističe se potreba ulaganja značajnijih napora u uspostavljanje i njegovanje dijaloga s korisnicima, ali prije svega u edukaciju službenika zaduženih za provedbu savjetovanja, da prepoznaju za koje dokumente i kako je potrebno provesti savjetovanje s javnošću, u skladu s odredbama ZPPI-ja. Jedinice također mogu koristiti, osim internetskog savjetovanja, i druge oblike savjetovanja, da bi u konačnici pravila, koja će vrijediti jednako za sve, bila kvalitetnija i svrsishodnija.

## Godišnji planovi, programi, strategije, izvješća (točka 4. članak 10.)

Objavom planskih i strateških dokumenata i izvješća, kao što su dokumenti vezani za prostorno i urbanističko planiranje, gospodarenje otpadom, programi i strategije razvoja, upravljanje i raspolaganje imovinom, programi javnih potreba, civilne zaštite i dr. te posebice objavom posljednjeg donesenog izvješća o radu župana/gradonačelnika/općinskog načelnika (u ovom slučaju, razmatrana je objava izvješća za srpanj-prosinac 2019.), i to barem za posljednja tri razdoblja izvještavanja (arhiva), JLP(R)S mogu ostvariti maksimalno **tri i pol boda**.

Pri tome je razmatran način objave navedenih dokumenata i broj objavljenih dokumenata (o tome ovisi hoće li jedinici biti dodijeljen jedan ili dva boda), a ukupan broj ostvarenih bodova od mogućih 3,5 za objavu općih planskih i strateških dokumenata i izvješća prikazan je u tablici koja slijedi:

|  |  |
| --- | --- |
| **TJV** | BODOVI (od max 3,5) |
| **Brodsko-posavska županija** | 3 |
| **Grad Nova Gradiška** | 2,5 |
| **Grad Slavonski Brod** | 3 |
| **Općina Bebrina** | 1,5 |
| **Općina Brodski Stupnik** | 2,5 |
| **Općina Bukovlje** | 1,5 |
| **Općina Cernik** | 2,5 |
| **Općina Davor** | 2,5 |
| **Općina Donji Andrijevci** | 2,5 |
| **Općina Dragalić** | 2 |
| **Općina Garčin** | 3,5 |
| **Općina Gornja Vrba** | 2,5 |
| **Općina Gornji Bogićevci** | 2 |
| **Općina Gundinci** | 1 |
| **Općina Klakar** | 1 |
| **Općina Nova Kapela** | 2,5 |
| **Općina Okučani** | 1,5 |
| **Općina Oprisavci** | 3 |
| **Općina Oriovac** | 2,5 |
| **Općina Podcrkavlje** | 2,5 |
| **Općina Rešetari** | 2,5 |
| **Općina Sibinj** | 2,5 |
| **Općina Sikirevci** | 2,5 |
| **Općina Slavonski Šamac** | 3,5 |
| **Općina Stara Gradiška** | 1,5 |
| **Općina Staro Petrovo Selo** | 2,5 |
| **Općina Velika Kopanica** | 2 |
| **Općina Vrbje** | 2,5 |
| **Općina Vrpolje** | 2,5 |

Rezultati praćenja pokazali su da su **samo dvije od 29 jedinica ostvarile maksimalna tri i pol boda**, i to općine Garčin i Slavonski Šamac, dok su Županija, Grad Slavonski Brod i Općina Oprisavci ostvarile po pola boda manje. Dakle, samo pet navedenih jedinica, kao i Općina Davor (kojoj nije dodijeljeno pola boda za dostupnu arhivu planskih i strateških dokumenata i izvješća, osim proračunskih dokumenata), što je **manje od 21% svih praćenih jedinica** s područja Županije, uz razne planske i strateške dokumente, **ima objavljeno i izvješće o radu** župana, odnosno gradonačelnika i općinskog načelnika za razdoblje srpanj-prosinac 2019., uključujući i arhivu, odnosno navedene dokumente iz ranijih razdoblja.

Županija, Grad Slavonski Brod, Općina Davor i Općina Oprisavci ostvarile su pola boda za objavu predmetnog izvješća o radu zbog nezadovoljavajućeg načina objave – dokument je objavljen kao točka dnevnog reda sjednice predstavničkog tijela te ga je moguće pronaći samo korištenjem tražilice, što nije u skladu s načelom lake pretraživosti, već je potrebno izvješća o radu po usvajanju objavljivati u rubrici vezano za izvršno tijelo (gdje se objavljuju svi akti župana, gradonačelnika i općinskog načelnika). Tako Općina Garčin u rubrici Općinski načelnik ima podrubrike za izvješća o radu po godinama (iako je objavljeno samo još izvješće za drugu polovicu 2018. te prvu polovicu 2015. i 2016., stoga je potrebno nadopuniti s nedostajućim izvješćima); a Slavonski Šamac u rubrici Općinski akti ima objavljeno posljednje izvješće (za drugu polovicu 2019.), dok su iz ranijih razdoblja također objavljena u rubrici Sjednice Vijeća, što nije lako pretraživo.

Najniži broj bodova, po jedan, ostvarile su općine Gundinci i Klakar, zbog objave jednog planskog, odnosno strateškog dokumenta (Gundinci: programi javnih potreba u podrubrici Proračun 2020.; Klakar: samo prostorni plan). Dodatno, četiri općine su ostvarile po jedan i pol bod, također zbog niske razine objave planskih i strateških dokumenata ili neažurne i nepregledne objave, ali s dostupnom arhivom dokumenata čiju obvezu objave propisuju, osim točke 4., i točke 7. i 9. članka 10. ZPPI-ja (općine Bebrina, Bukovlje, Okučani i Stara Gradiška). Međutim, neke jedinice imaju nepreglednu arhivu koja, ako nije lako dostupna i objavljena u skladu s načelom lake pretraživosti, ne služi svojoj svrsi.

Dakle, u glavnini slučajeva sve jedinice objavljuju strateške i planske dokumente, sukladno posebnim propisima, iako bi većina trebala na pregledniji način objavljivati više donesenih planova, programa i strategija, tako da su izdvojeni i vidljivi s naslovnice internetske stranice ili objavljeni po pripadajućim rubrikama, s dostupnom i preglednom arhivom. Navedena obveza propisana točkom 4. članka 10. ZPPI-ja odnosi se i na sve izvještajne dokumente, stoga je posebno važno pravovremeno objavljivati izvješća o radu izvršnog tijela, kao i financijska izvješća, koja se sukladno Zakonu o računovodstvu, ispunjavaju u obliku zadanog obrasca u XLS formatu, stoga ih je važno u tom strojno čitljivom obliku i javno objaviti na internetskoj stranici JLP(R)S.

## Skupovi podataka (točka 5. članak 10.)

U slučaju objave popisa svih skupova podataka te barem jednog skupa podataka pogodnog za ponovnu uporabu, unutar ove točke, JLP(R)S mogu ostvariti **dva i pol boda**. U slučaju objave više skupova podataka, jedinica za svaki objavljeni skup ostvaruje po jedan dodatni bod (u zagradama). Pri tome se dodatno s pola boda boduje ako je skup podataka objavljen u otvorenom, odnosno strojno čitljivom formatu, a posebno je važno da jedinice na svojim internetskim stranicama imaju objavljen naprijed navedeni popis skupova podataka koje vode u okviru svoje nadležnosti, uključujući informacije o tim skupovima (metapodaci) i o načinu pristupa i njihove ponovne uporabe (licence i uvjeti).

Riječ je o tzv. *asset listi*, koja se smatra preduvjetom transparentnosti i informiranja korisnika o bazama podataka i registrima koji se vode u okviru djelokruga tijela javne vlasti, kao i načinu i opsegu pristupa tim podacima. Drugim riječima, ova obveza nije samo obveza u skladu s EU Direktivom o ponovnoj uporabi informacija javnog sektora, nego i obveza iz područja ostvarivanja pristupa informacijama – to su informacije o informacijama koje tijelo posjeduje. Ukratko, na jednom mjestu tijela trebaju objaviti popis svih skupova podataka iz nadležnosti tijela (neovisno o nazivu, koji može biti npr. upisnik, očevidnik, evidencija, popis, lista, imenik i sl.), kratak opis i metapodatke, koji uključuju informaciju u načinu pristupa te poveznicu na mjesto na kojem je skup podataka objavljen (ako je objavljen).

JLP(R)S s područja Brodsko-posavske županije su ostvarile sljedeći broj bodova od moguća 2,5:

|  |  |
| --- | --- |
| **TJV** | BODOVI (od max 2,5) |
| **Brodsko-posavska županija** | 1,5 |
| **Grad Nova Gradiška** | 0 |
| **Grad Slavonski Brod** | 0 |
| **Općina Bebrina** | 1,5 |
| **Općina Brodski Stupnik** | 0 |
| **Općina Bukovlje** | 1,5 (+1) |
| **Općina Cernik** | 1,5 (+2) |
| **Općina Davor** | 0 |
| **Općina Donji Andrijevci** | 1,5 (+6) |
| **Općina Dragalić** | 0 |
| **Općina Garčin** | 1,5 (+2) |
| **Općina Gornja Vrba** | 0 |
| **Općina Gornji Bogićevci** | 0 |
| **Općina Gundinci** | 1,5 |
| **Općina Klakar** | 1,5 |
| **Općina Nova Kapela** | 1,5 (+1) |
| **Općina Okučani** | 0 |
| **Općina Oprisavci** | 1 |
| **Općina Oriovac** | 0 |
| **Općina Podcrkavlje** | 0 |
| **Općina Rešetari** | 1,5 |
| **Općina Sibinj** | 0 |
| **Općina Sikirevci** | 1,5 (+1) |
| **Općina Slavonski Šamac** | 1,5 (+2) |
| **Općina Stara Gradiška** | 0 |
| **Općina Staro Petrovo Selo** | 1 |
| **Općina Velika Kopanica** | 1,5 (+1) |
| **Općina Vrbje** | 0 |
| **Općina Vrpolje** | 1 (+4) |

Praćenjem je utvrđeno da **niti jedna od 29 praćenih jedinica nema objavljen popis skupova podataka** iz svoje nadležnosti. Jedino Općina Bebrina u rubrici Transparentnost rada ima izdvojenu podrubriku Registri, međutim, u njoj je samo objavljen Registar komunalne infrastrukture, bez metapodataka i bez informacija o drugim skupovima podataka koje Općina vodi u okviru svog djelokruga. Također, Općina Garčin u rubrici Transparentnost rada ima ustrojenu podrubriku Registar komunalne infrastrukture, u kojoj opisni dio podrubrike može predstavljati metapodatke o navedenom registru.

Što se tiče objave pojedinačnih skupova podataka, **13 jedinica nije objavilo nijedan skup podataka iz svoje nadležnosti**, dok je 16 jedinica objavilo po jedan ili više skupova podataka.

**Njih sedam objavilo je po jedan skup podataka**:

* Županija na naslovnici ima izdvojenu kućicu koja vodi na aplikaciju Otvoreni PROračun, putem koje sve županije na unificirani način objavljuju proračune po svim klasifikacijama, u otvorenim formatima i uz vizualizacije, a koja omogućava korisnicima praćenje prihoda i rashoda pojedine županije (<https://www.opencity.hr/brodsko_posavska_zupanija/naslovna/>);
* Općina Bebrina – Registar komunalne infrastrukture u XLS-u (sukladno člancima 63. i 131. Zakona o komunalnom gospodarstvu);
* Općina Gundinci i Općina Rešetari – na zasebnom portalu imovina.hr objavljen Registar nekretnina, uz hrvatsku Otvorenu dozvolu, kojeg je moguće preuzeti u XLS i CSV formatu;
* Općina Klakar – u rubrici Zakoni, propisi i opći akti objavljen Popis trgovačkih društava u vlasništvu Općine u XLS-u i CSV-u;
* Općina Oprisavci – u rubrici Opći akti objavljen Registar nerazvrstanih cesta iz 2018. godine, u PDF formatu;
* Općina Staro Petrovo Selo – u rubrici Ostali dokumenti objavljen Popis trgovačkih društava u vlasništvu Općine u PDF-u.

Preostalih **devet jedinica objavilo je više od jednog skupa podataka** i zbog toga ostvarilo dodatne bodove (prikazane u zagradama). Najviše ih je objavila **Općina Donji Andrijevci**, čak sedam: u rubrici Javna nabava objavljeni su registar narudžbenica i evidencija vrijednosnica u XLS-u te evidencija sudskih sporova u Word-u; u rubrici Projekti objavljen je popis projekata 2013.-2020. u XLS-u; na portalu imovina.hr objavljene su evidencija nekretnina i evidencija poslovnih udjela, uz otvorenu dozvolu, u XLS i CSV formatu; na dnu naslovnice internetske stranice objavljena je evidencija komunalne infrastrukture (ali u obliku skeniranog PDF dokumenta, preporuka je navedenu evidenciju objaviti u otvorenom, XLS formatu, kako to čini većina drugih jedinica koja je objavila predmetnu evidenciju).

Slijedi **Općina Vrpolje**, koja je objavila pet skupova podataka: Registar nekretnina, Popis narudžbenica, Evidenciju primljenih vrijednosnih papira, Evidenciju izdanih bjanko zadužnica te Evidenciju sudskih sporova, međutim, svi objavljeni skupovi podataka dostupni su samo u zatvorenom, PDF formatu, stoga je preporuka objaviti sve navedene podatke u izvornom, otvorenom formatu ili barem u Word-u (one podatke koji nisu prikazani tablično).

Po tri skupa podataka objavili su:

* Općina Cernik (na portalu imovina.hr objavljen Registar nekretnina i poslovnih udjela, uz otvorenu dozvolu, u XLS-u i CSV-u te na portalu info-cor.com, u rubrici Komunalna infrastruktura objavljeno šest evidencija koje čine Evidenciju komunalne infrastrukture, u XLS-u);
* Općina Garčin (u rubrici Poljoprivredno zemljište objavljeni Popisi katastarskih čestica u XLS-u, u rubrici Javna nabava objavljeni Vlasnički udjeli Općine u XLS-u te objavljene četiri od navedenih devet evidencija Registra komunalne infrastrukture u XLS-u) i
* Općina Slavonski Šamac (na portalu imovina.hr objavljene Evidencija nekretnina, dionica i poslovnih udjela, uz otvorenu dozvolu, u XLS-u i CSV-u);

a po dva skupa podataka objavili su:

* Općina Bukovlje (na portalu imovina.hr objavljene Evidencija nekretnina i poslovnih udjela, uz otvorenu dozvolu, u XLS-u i CSV-u);
* Općina Nova Kapela (u rubrici Dokumenti objavljeni Registar komunalne infrastrukture (kao pet podregistara u XLS-u) i Registar imovine u XLS-u):
* Općina Sikirevci (objavljen Popis nerazvrstanih cesta u PDF-u i u rubrici Planovi, programi i registri Registar imovine iz 2018. u XLS-u) i
* Općina Velika Kopanica (preko tražilice pronađena poveznica na portal imovina.hr, gdje su objavljene Evidencije nekretnina i poslovnih udjela, uz otvorenu dozvolu, u XLS-u i CSV-u).

Kao što je već rečeno, nijedan bod u ovom dijelu praćenja nije ostvarilo 13 lokalnih jedinica, i to gradovi Nova Gradiška i Slavonski Brod te općine Brodski Stupnik, Davor, Dragalić, Gornja Vrba, Gornji Bogićevci, Okučani, Oriovac, Podcrkavlje, Sibinj, Stara Gradiška i Vrbje.

Posebno su zabrinjavajući odgovori koje su JLP(R)S navele u **godišnjem izvješću o provedbi ZPPI-ja za 2019.**, u dijelu koji se odnosi na objavu informacija propisanih točkom 5. članka 10. ZPPI-ja, budući da isti prikazuju visoku razinu nepodudaranja njihovih odgovora i realnog stanja uočenog na internetskim stranicama, kao i visoku razinu nerazumijevanja ove zakonske obveze na lokalnoj i regionalnoj razini i nakon pet godina primjene Zakona.

Primjerice, gradovi Nova Gradiška i Slavonski Brod u godišnjem izvješću su **pogrešno** naveli da obveza objave informacija iz točke 5. na njih nije primjenjiva. Prilikom praćenja njihovih internetskih stranica, nije utvrđena objava skupova podataka u strojno čitljivom formatu, ali Nova Gradiška ima npr. ustrojene rubrike Gradska Trgovačka društva i Komunalna infrastruktura, koje su prazne, dok Slavonski Brod objavljuje ili kao zasebne podrubrike ili u PDF formatu niz skupova podatka (abecedni popis ulica, trgova i naselja u mjesnim odborima, gradska trgovačka društva, telefonski imenik Gradske uprave, popis ustanova u kulturi, popis dječjih vrtića i podružnica, popis osnovnih i srednjih škola i ustanova u visokom školstvu, odobreni programi udruga, popis sportskih udruga, raspored korištenja školskih sportskih dvorana, popis ovlaštenih dimnjačara), za koje nema prepreka da se objave u otvorenim formatima.

Osim navedenih gradova, i općine Dragalić, Stara Gradiška i Vrpolje u svojim su izvješćima Povjereniku **pogrešno** naveli da obveza objave *asset* liste, kao i objava skupova podataka pogodnih za ponovnu uporabu u strojno čitljivom formatu na njih **nije primjenjiva**. Također, s jedne strane je uočeno da su neke jedinice u odgovorima navele da nisu objavile nijedan skup podataka, a praćenjem je utvrđeno da jesu (općine Bebrina, Donji Andrijevci, Gundinci, Rešetari, Slavonski Šamac-nije primjenjivo, Stara Gradiška-nije primjenjivo, Staro Petrovo Selo, Velika Kopanica, Vrpolje). S druge strane, neke jedinice su u odgovorima navele da su objavile u cijelosti ili djelomično *asse*t listu ili skupove podataka s mogućnošću preuzimanja u otvorenom formatu, što nije potvrđeno provedenim analitičkim praćenjem njihovih internetskih stranica (primjerice, općine Gornja Vrba, Gornji Bogićevci, Okučani, Oriovac i Podcrkavlje, koje nisu ostvarile nijedan bod).

Rezultati praćenja u ovom dijelu svjedoče činjenici da tijela javne vlasti na lokalnoj i regionalnoj razini nisu dovoljno osviještena o cjelokupnom režimu otvaranja podataka i njihove ponovne uporabe od strane korisnika, bilo u komercijalne, bilo u nekomercijalne svrhe, ali u svakom slučaju sa svrhom stvaranja dodane vrijednosti te je prosječna razina objave informacija propisanih točkom 5. članka 10. ZPPI-ja standardno niska, a kod *asset* liste objava gotovo da i ne postoji na internetskim stranicama JLP(R)S.

## Javne usluge (točka 6. članak 10.)

Unutar točke 6., JLP(R)S objavom obrazaca potrebnih za ostvarivanje određenih javnih usluga koje pružaju, i to na način da se mogu ispuniti u elektroničkom obliku (barem objava u Word formatu ili e-obrasci), na lako pretraživ i lako dostupan način, mogu ostvariti **dva boda**. Dakle, javne usluge pružene od strane tijela javne vlasti trebaju biti pristupačne i usmjerene prema korisnicima, što znači da informacije o njima trebaju biti lako dostupne svim zainteresiranim građanima i pravnim osobama. Također, ako postoji cjenik usluga, s novčanim iznosima koje je potrebno platiti za pojedinu javnu uslugu, i njega je potrebno objaviti na internetskoj stranici, na lako pretraživ način. Posebno je korisno objaviti sve potrebne obrasce na jednom mjestu, kako se ostvarivanje usluge ne bi nepotrebno usporavalo zbog fizičkog pribavljanja istih.

Od moguća 2 boda za objavu informacija o javnim uslugama koje pružaju, JLP(R)S s područja Brodsko-posavske županije ostvarile su sljedeći broj bodova:

|  |  |
| --- | --- |
| **TJV** | BODOVI (od max 2) |
| **Brodsko-posavska županija** | 1 |
| **Grad Nova Gradiška** | 1,5 |
| **Grad Slavonski Brod** | 2 |
| **Općina Bebrina** | 2 |
| **Općina Brodski Stupnik** | 1 |
| **Općina Bukovlje** | 1,5 |
| **Općina Cernik** | 1 |
| **Općina Davor** | 1 |
| **Općina Donji Andrijevci** | 2 |
| **Općina Dragalić** | 1 |
| **Općina Garčin** | 1 |
| **Općina Gornja Vrba** | 2 |
| **Općina Gornji Bogićevci** | 1 |
| **Općina Gundinci** | 1 |
| **Općina Klakar** | 1 |
| **Općina Nova Kapela** | 1,5 |
| **Općina Okučani** | 0,5 |
| **Općina Oprisavci** | 1,5 |
| **Općina Oriovac** | 1,5 |
| **Općina Podcrkavlje** | 1,5 |
| **Općina Rešetari** | 1 |
| **Općina Sibinj** | 1 |
| **Općina Sikirevci** | 1,5 |
| **Općina Slavonski Šamac** | 1,5 |
| **Općina Stara Gradiška** | 2 |
| **Općina Staro Petrovo Selo** | 1,5 |
| **Općina Velika Kopanica** | 2 |
| **Općina Vrbje** | 0,5 |
| **Općina Vrpolje** | 1 |

Rezultati praćenja pokazali su da je samo **šest od 29 jedinica ostvarilo maksimalna dva** boda, i to Grad Slavonski Brod te općine Bebrina, Donji Andrijevci, Gornja Vrba, Stara Gradiška i Velika Kopanica.

Grad Slavonski Brod u rubrici Odnosi s javnošću-Obrasci objavljuje obrasce po upravnim područjima, u Word ili *online* PDF formatu, a s desne strane naslovnice u izdvojenim rubrikama objavljeni su i obrasci za produženi boravak djece i za pomoć za novorođeno dijete. Ujedno, objavljen je web obrazac za prijavu problema, davanje prijedloga i postavljanja pitanja o područjima za koja se Grad brine, a tiče se obavljanja djelatnosti od interesa za stanovnike Grada (Servis 48 sati), a postoji i mobilna aplikacija CityHUB za sudjelovanje građana u otklanjanju komunalnih problema.

Općina Bebrina unutar podrubrika rubrike Društveno uređenje objavljuje sve obrasce u Word formatu; općine Donji Andrijevci, Gornja Vrba i Velika Kopanica u rubrici Obrasci objavljuju obrasce u Word-u (a na naslovnicama su izdvojeni i obrasci za prijavu nepropisno bačenog otpada); Općina Stara Gradiška u podrubrikama Komunalno gospodarstvo i Komunalna naknada te u podrubrici Obrasci u rubrici Društvene djelatnosti, po upravnim područjima, objavljuje obrasce u Word formatu.

Samo pola boda u ovom dijelu praćenja ostvarile su općine Okučani i Vrbje, jer je na stranicama Općine Okučani u rubrici Dokumenti 2018. pronađen samo obrazac za prijavu otpada u PDF-u te su uz natječaje objavljene među vijestima objavljeni potrebni obrasci (uglavnom u Word-u), a na stranicama Općine Vrbe u rubrici Dokumenti Općine pronađeni samo obrazac za prijavu komunalnog nereda u PDF-u i za prijavu otpada u Word-u.

Niz drugih jedinica također treba upotpuniti, odnosno na pravilan način objaviti navedene informacije u svrhu ispunjenja obveze objave informacija važnih za korisnike (poglavito se odnosi na jedinice na čijim internetskim stranicama je bilo moguće identificirati objavljene obrasce samo korištenjem tražilice, kao i one koje objavljuju obrasce u zatvorenim, PDF formatima, pogotovo skenirani PDF).

U svim dosadašnjim praćenjima pa tako i u praćenju Brodsko-posavske županije, uočeno je da jedinice uglavnom ne ispunjavaju u cijelosti, a neke ni djelomično, obvezu objave informacija o svim javnim uslugama koje pružaju temeljem nekog propisa, uz detaljan opis načina ostvarivanja tih usluga, odnosno objavu informacija o tome na koji način se ista pokreće i pruža, kojim kategorijama osoba, koji su rokovi za pružanje usluga, koje obrasce je potrebno ispuniti te koji pravni lijekovi postoje ako korisnik nije zadovoljan javnom uslugom.

## Bespovratna sredstva, sponzorstva i donacije (točka 8. članak 10.)

Objavom popisa korisnika dodijeljenih bespovratnih sredstava, sponzorstava, donacija i drugih pomoći, i to u otvorenom formatu te za barem tri godine unazad, JLP(R)S mogu ostvariti maksimalno **dva boda**.

Ako popis korisnika bespovratnih sredstava i drugih pomoći sadrži osobne podatke fizičkih osoba, ime i prezime fizičke osobe u tom slučaju ne uživaju zaštitu, budući da su ti podaci neophodni da bi građani dobili uvid u način rada i odlučivanja tijela javne vlasti, odnosno kako bi postojala kontrola nad trošenjem sredstava tih tijela. Drugim riječima, osobni podaci koji se odnose na neku fizičku osoba, a tiču se raspolaganja javnim sredstvima, ne mogu se smatrati zaštićenim osobnim podacima u smislu Opće uredbe o zaštiti podataka, nego je riječ o javnim podacima u skladu s odredbama ZPPI-ja. Dakle, kada je riječ o raspolaganju javnim sredstvima i određeni osobni podaci mogu biti dostupni javnosti, što znači da bi se dostupnost imena i prezimena (uz eventualno mjesto stanovanja, ako je nužno za utvrđivanje pripadnosti području JLP(R)S, ali zaštitu drugih podataka kao što je OIB) trebala omogućiti u pravilu uvijek kada se radi o dodjeli javnih sredstava temeljem provedenog postupka dodjeljivanja.

Ukupan iznos dodijeljenih donacija i pomoći kako JLP(R)S objavljuju u sklopu svojih financijskih izvješća, ne zamjenjuje objavu informacija iz ove točke, a objava skupnih registara svih sklopljenih ugovora (koji uključuju javnu nabavu, ugovore o djelu i druge ugovore), iako predstavlja primjer dobre prakse u ostvarivanju financijske transparentnosti, poglavito ako su objavljeni u otvorenim formatima, ne pružaju dovoljno pregledan, odnosno lako pretraživ način objave informacija o dodijeljenim donacijama i bespovratnim pomoćima.

JLP(R)S s područja Brodsko-posavske županije ostvarile su sljedeći broj bodova od moguća 2:

|  |  |
| --- | --- |
| **TJV** | BODOVI (od max 2) |
| **Brodsko-posavska županija** | 2 |
| **Grad Nova Gradiška** | 0 |
| **Grad Slavonski Brod** | 0,5 |
| **Općina Bebrina** | 0 |
| **Općina Brodski Stupnik** | 0 |
| **Općina Bukovlje** | 0 |
| **Općina Cernik** | 1,5 |
| **Općina Davor** | 0 |
| **Općina Donji Andrijevci** | 1 |
| **Općina Dragalić** | 1,5 |
| **Općina Garčin** | 1 |
| **Općina Gornja Vrba** | 0 |
| **Općina Gornji Bogićevci** | 0 |
| **Općina Gundinci** | 1 |
| **Općina Klakar** | 0 |
| **Općina Nova Kapela** | 1 |
| **Općina Okučani** | 0 |
| **Općina Oprisavci** | 1,5 |
| **Općina Oriovac** | 0 |
| **Općina Podcrkavlje** | 0,5 |
| **Općina Rešetari** | 1,5 |
| **Općina Sibinj** | 1 |
| **Općina Sikirevci** | 1,5 |
| **Općina Slavonski Šamac** | 1,5 |
| **Općina Stara Gradiška** | 1,5 |
| **Općina Staro Petrovo Selo** | 1,5 |
| **Općina Velika Kopanica** | 0 |
| **Općina Vrbje** | 0 |
| **Općina Vrpolje** | 1,5 |

Rezultati praćenja pokazali su da čak **16 od 29 jedinica nema objavljen popis donacija i sponzorstava za 2019. godinu** na svojim internetskim stranicama, i to gradovi Nova Gradiška (prazna rubrika Sponzorstva i donacije) i Slavonski Brod (samo su u podrubrici Odobreni programi udruga objavljeni popisi odobrenih programa udruga iz svibnja 2019. u PDF-u, nema cjelovitog popisa za 2019.) te općine Bebrina (objavljen samo popis za 2015.), Brodski Stupnik (samo preko tražilice pronađeni popisi za 2012. i 2013.), Bukovlje (nema, iako je u godišnjem izvješću odgovoreno da je popis objavljen), Davor, Garčin (objavljeni popisi za 2017. i 2018. u PDF-u, a za 2016. i 2015. u XLS-u), Gornja Vrba (u rubrici Akti načelnika objavljen samo popis za 2018. u PDF-u), Gornji Bogićevci (samo u rubrici Javna nabava objavljen popis iz 2015. u XLS-u), Klakar (preko tražilice pronađen jedino popis za 2016. kojeg nije moguće otvoriti), Nova Kapela (putem *Google* tražilice pronađeno da su objavljeni popisi za 2017. i 2018. u XLS-u, ali nije moguće utvrditi gdje, odnosno u kojoj rubrici), Okučani (u rubrici Dokumenti-2017. objavljen popis za 2016. i u rubrici Dokumenti-2015. popis za 2015., u Word-u), Oriovac (preko tražilice pronađeni popisi za 2015. i 2016. u PDF-u), Podcrkavlje (u rubrici Udruge-Donacije i sponzorstva objavljeni popisi 2014.-2018. u PDF-u, nema popisa za 2019.), Velika Kopanica (samo preko tražilice pronađen popis za 2015. u PDF-u) i Vrbje (u rubrici Dokumenti Općine objavljeni popisi za 2017., 2015. i 2014. u XLS-u).

Primjer dobre prakse u ovom dijelu predstavlja **Brodsko-posavska županija**, koja u rubrici Dokumenti-Proračun i financije, po godinama objavljuje popise donacije i sponzorstava isplaćenih iz proračuna Županije po upravnim odjelima, u strojno čitljivom, XLS formatu. Ujedno su se istakle općine Donji Andrijevci i Stara Gradiška, koje su popis za 2019. objavile u otvorenom, XLS formatu, kao i općine Gundinci i Sikirevci, koje su to učinile u Word formatu.

## Javna nabava (točka 9. članak 10.)

Sukladno važećem Zakonu o javnoj nabavi, kojeg su JLP(R)S obveznici provedbe, u ovom dijelu se prati objava plana nabave za tekuću godinu, registra ugovora o javnoj nabavi sklopljenih u protekloj godini, općeg akta kojim se utvrđuju pravila, uvjeti i postupci jednostavne nabave te popisa gospodarskih subjekata s kojima je predstavnik naručitelja ili s njim povezane osobe u sukobu interesa ili obavijesti da takvi subjekti ne postoje, a za što JLP(R)S mogu ostvariti maksimalno **četiri boda**.

Međutim, Zakonom o javnoj nabavi i Pravilnikom o planu nabave, registru ugovora, prethodnom savjetovanju i analizi tržišta u javnoj nabavi, propisano je da se od 1. siječnja 2018. godine plan nabave i registar ugovora te sve njihove kasnije promjene objavljuju u javno dostupnom Elektroničkom oglasniku javne nabave RH. Slijedom navedenog, iz perspektive članka 10. ZPPI-ja i konkretno točke 9., obveza proaktivne objave smatra se ispunjenom ako tijelo javne vlasti u rubrici posvećenoj javnoj nabavi, umjesto cjelovitog dokumenta plana nabave i registra ugovora o javnoj nabavi, objavi poveznice na EOJN, ali uz napomenu, odnosno uputu ili obrazloženje na koji način korisnik može ostvariti pristup navedenim dokumentima.

Primjerice, za plan nabave može se navesti da se isti, u skladu s člankom 4. gore spomenutog Pravilnika, objavljuje u EOJN u standardiziranom obliku na način koji omogućava učitavanje i automatski prijenos sadržanih podataka u sustav, a pretragu je moguće izvršiti upisivanjem naziva javnog naručitelja (navesti naziv i napomenu da se klikne na „povećalo“). Također, za registar ugovora se u uputi korisnicima može primjerice navesti da se za sve jednostavne nabave i javne nabave od 2018. godine, sukladno članku 7. Pravilnika, registri ugovora objavljuju u EOJN, a da je pretragu moguće izvršiti upisivanjem naziva naručitelja (navesti naziv koji je potrebno upisati i potreban klik na „povećalo“).

U slučaju da na internetskim stranicama tijela nije objavljena uputa ni poveznica na EOJN, a cjeloviti dokumenti, dakle plan nabave i registar ugovora, nisu objavljeni na stranici, prilikom praćenja se ne dodjeljuju bodovi. Opći akt kojim se utvrđuju pravila, uvjeti i postupci jednostavne nabave (najčešće pravilnik o jednostavnoj nabavi) te popis gospodarskih subjekata s kojima je predstavnik naručitelja ili s njim povezane osobe u sukobu interesa ili obavijest da takvi subjekti ne postoje trebaju biti proaktivno objavljeni na internetskoj stranici tijela, u skladu s važećim Zakonom o javnoj nabavi.

JLP(R)S s područja Brodsko-posavske županije ostvarile su sljedeći broj bodova od moguća 4:

|  |  |
| --- | --- |
| **TJV** | BODOVI (od max 4) |
| **Brodsko-posavska županija** | 3 |
| **Grad Nova Gradiška** | 3 |
| **Grad Slavonski Brod** | 3,5 |
| **Općina Bebrina** | 3 |
| **Općina Brodski Stupnik** | 4 |
| **Općina Bukovlje** | 0 |
| **Općina Cernik** | 2 |
| **Općina Davor** | 1 |
| **Općina Donji Andrijevci** | 3 |
| **Općina Dragalić** | 3 |
| **Općina Garčin** | 2 |
| **Općina Gornja Vrba** | 3 |
| **Općina Gornji Bogićevci** | 3 |
| **Općina Gundinci** | 1 |
| **Općina Klakar** | 2 |
| **Općina Nova Kapela** | 1 |
| **Općina Okučani** | 3 |
| **Općina Oprisavci** | 3 |
| **Općina Oriovac** | 3 |
| **Općina Podcrkavlje** | 2 |
| **Općina Rešetari** | 4 |
| **Općina Sibinj** | 3 |
| **Općina Sikirevci** | 3 |
| **Općina Slavonski Šamac** | 3 |
| **Općina Stara Gradiška** | 3 |
| **Općina Staro Petrovo Selo** | 2 |
| **Općina Velika Kopanica** | 0 |
| **Općina Vrbje** | 3 |
| **Općina Vrpolje** | 2 |

Rezultati praćenja pokazali su da su **samo dvije jedinice ostvarile maksimalna četiri boda**, i to **općine Brodski Stupnik i Rešetari**. S druge strane, bez dodijeljenih bodova u ovom dijelu praćenja su također dvije općine – Bukovlje i Velika Kopanica.

Plan nabave za 2020. godinu ili poveznicu na plan objavljen u EOJN-u, uz jasnu uputu korisnicima, nije objavilo sedam jedinica, i to općine Bukovlje, Cernik, Garčin, Okučani, Sibinj, Staro Petrovo Selo i Velika Kopanica. Na njihovim internetskim stranicama nema ni upute za preuzimanje plana nabave putem EOJN-a, stoga im nije dodijeljen nijedan bod. Primjere dobre prakse predstavljaju jedinice koje su plan objavile u otvorenom, XLS formatu, poput Županije, Grada Nova Gradiška te općina Bebrina, Donji Andrijevci, Gornji Bogićevci, Klakar, Sikirevci te dodatno Općina Gundinci koja je plan objavila u Word formatu. Općina Vrpoljeu rubrici Planovi nabave ima objavljene planovi do 2019. (XLS), a za naredne godine, odnosno za plan za 2020. je navedeno da se objavljuje u EOJN-u (stavljena poveznica na naslovnicu), međutim, nema detaljnijih uputa, stoga je dodijeljeno pola boda u ovom dijelu praćenja. Općine Podcrkavlje i Slavonski Šamac su objavile plan nabave u obliku skeniranog PDF dokumenta, što se ne preporuča jer je takav format neprikladan za bilo kakvu analizu i pretraživanje, odnosno nije pogodan za ponovnu uporabu.

Registar ugovora sklopljenih u 2019. godini ili poveznicu na registar objavljen u EOJN-u, uz jasnu uputu korisnicima, nije objavilo 14 jedinica: Županija, Grad Nova Gradiška, općine Bukovlje, Cernik, Davor, Donji Andrijevci, Garčin, Gundinci, Klakar, Nova Kapela, Podcrkavlje, Slavonski Šamac, Staro Petrovo Selo i Velika Kopanica. Grad Slavonski Brod i Općina Vrpolje ostvarili su po pola boda zbog objavljene poveznice na EOJN gdje se registri objavljuju od 2018. pa nadalje, međutim, nedostaju jasne upute korisnicima kako pristupiti registru. U otvorenom, XLS formatu, registar su objavile općine Bebrina, Gornji Bogićevci, Okučani (tablica sklopljenih ugovora koja uključuje i javnu nabavu), Rešetari, SIkirevci (tablica ugovora 2019., koja uključuje i javnu nabavu), Stara Gradiška (potrebno nadopuniti naziv, u rubrici stoji samo "registar") i Vrbje.

Glede općeg akta kojim se utvrđuju pravila, uvjeti i postupci jednostavne nabave, na internetskim stranicama općina Bukovlje, Davor, Gornja Vrba, Gornji Bogićevci (pronađen samo pravilnik iz 2014. prema nevažećem Zakonu o javnoj nabavi), Gundinci, Klakar, Nova Kapela, Velika Kopanica i Vrpolje (pronađena dva nevažeća pravilnika), nije identificirana njegova objava.

Popis gospodarskih subjekata s kojima je predstavnik naručitelja ili s njim povezane osobe u sukobu interesa ili obavijest da takvi subjekti ne postoje nije objavljena na stranicama općina Bebrina, Davor (nije moguće pristupiti), Gundinci, Nova Kapela, Oprisavci, Sikirevci, Stara Gradiška (nije moguće pristupiti), Velika Kopanica i Vrbje ili je objavljena prema nevažećem Zakonu o javnoj nabavi, na stranicama općina Bukovlje, Dragalić, Oriovac i Podcrkavlje.

## Natječajni postupci (točka 10. članak 10.)

Također **četiri boda** JLP(R)S su mogle ostvariti cjelovitom objavom informacija vezanih za raspisane natječaje za zapošljavanje (oglasi za prijam) i natječaje za dodjelu financijskih sredstava (javni pozivi za dodjelu stipendija, donacija, potpora, financiranje programa udruga, prodaju nekretnina, zakup poslovnog prostora, potpore poljoprivredi, poduzetništvu i dr.) te objavom ishoda svih provedenih natječajnih postupaka. Naime, konačni ishod natječajnog postupka je informacija javnog karaktera te ime, prezime i stručna sprema kandidata izabranog na natječaju za zapošljavanje, kao i odluke o odabiru korisnika financijskih sredstava predstavljaju informacije koje trebaju biti javno objavljene, u skladu s načelom lake pretraživosti. Naime, tijela često objavljuju informacije o natječajnim postupcima na naslovnoj stranici ili unutar rubrika gdje se objavljuju razne vijesti i obavijesti, međutim, u slučaju izostanka zasebne rubrike unutar koje se objavljuju informacije o natječajima, i to rubrike izdvojene i jasno vidljive s naslovne stranice te dobro strukturirane (na način da se kroz podrubrike tematski ili po područjima razdvoje različite kategorije natječaja koje tijelo provodi, a ne da na istom mjestu budu informacije o natječajima koji se provode sukladno Zakonu o javnoj nabavi prethodna savjetovanja, javni pozivi i dr.) i oglasi za prijam u službu), protekom vremena postaje nemoguće identificirati koji su sve natječaji provedeni i za koje je objavljena obavijest o ishodu postupka, a što je od izuzetne važnosti za transparentnost svakog pojedinog tijela javne vlasti.

Od moguća 4 boda, JLP(R)S s područja Brodsko-posavske županije ostvarile su sljedeći broj bodova:

|  |  |
| --- | --- |
| **TJV** | BODOVI (od max 4) |
| **Brodsko-posavska županija** | 2,5 |
| **Grad Nova Gradiška** | 2 |
| **Grad Slavonski Brod** | 2,5 |
| **Općina Bebrina** | 1,5 |
| **Općina Brodski Stupnik** | 2,5 |
| **Općina Bukovlje** | 2,5 |
| **Općina Cernik** | 2,5 |
| **Općina Davor** | 2 |
| **Općina Donji Andrijevci** | 3,5 |
| **Općina Dragalić** | 2 |
| **Općina Garčin** | 2 |
| **Općina Gornja Vrba** | 2,5 |
| **Općina Gornji Bogićevci** | 2 |
| **Općina Gundinci** | 2 |
| **Općina Klakar** | 2 |
| **Općina Nova Kapela** | 2 |
| **Općina Okučani** | 2 |
| **Općina Oprisavci** | 1 |
| **Općina Oriovac** | 3 |
| **Općina Podcrkavlje** | 2,5 |
| **Općina Rešetari** | 3 |
| **Općina Sibinj** | 2,5 |
| **Općina Sikirevci** | 3 |
| **Općina Slavonski Šamac** | 2,5 |
| **Općina Stara Gradiška** | 4 |
| **Općina Staro Petrovo Selo** | 2,5 |
| **Općina Velika Kopanica** | 2,5 |
| **Općina Vrbje** | 1 |
| **Općina Vrpolje** | 1 |

Rezultati praćenja pokazali su da sve jedinice objavljuju barem minimum informacija vezanih uz natječajne postupke koje raspisuju, ali i da je istovremeno **samo jedna od njih ostvarila maksimalan broj bodova**, i to **Općina Stara Gradiška**. Navedena općina na naslovnici među korisnim linkovima ima izdvojenu rubriku Natječaji, a ujedno su na naslovnici među drugim obavijestima objavljeni javni natječaji za dodjelu financijskih sredstava te je uz svaki natječaj objavljena odluka, odnosno ishod postupka (primjer dobre prakse).

Velika većina jedinica uglavnom ne objavljuje obavijesti o ishodu natječajnih postupaka te su u glavnini slučajeva objavljene informacije dosta nepregledne, odnosno nisu lako pretražive, a unutar rubrike o natječajima jedinice često objavljuju sve vrste postupaka koje provode, uključujući postupke vezane za javnu nabavu pa je, iz korisničke perspektive, pravodobna, potpuna i točna informacija o pojedinom natječaju i njegovom ishodu doista nedostupna.

Osim Stare Gradiške, najviše bodova - tri i pol, ostvarila je Općina Donji Andrijevci, koja među novostima objavljuje natječaje za zapošljavanje i odluke, odnosno obavijesti o izboru kandidata, a također među novostima objavljuje i druge javne natječaje, od kojih su pronađeni objavljeni ishodi, odnosno odluke samo za dodjelu potpore projektima udruga. Predmetna općina bi trebala ustrojiti zasebnu rubriku unutar koje će se objavljivati svi raspisani natječaji i ishodi istih, na lako pretraživ način i s dostupnom arhivom.

Po tri boda ostvarile su općine Oriovac, Rešetari i Sikirevci, prve dvije jer ne objavljuju ishode natječaja za zapošljavanje, dok Općina Sikirevci objavljuje rješenja o prijemu (iako nepregledno), ali ne i ishode natječaja za dodjelu financijskih sredstava i dr.

Po jedan bod u ovom dijelu praćenja ostvarile su tri lokalne jedinice (općine Oprisavci, Vrbje i Vrpolje).

Svakako je zabrinjavajuće što samo tri lokalne jedinice na svojim internetskim stranicama imaju objavljene obavijesti o ishodu natječaja za zapošljavanje (općine Donji Andrijevci, Sikirevci i Stara Gradiška), a uočeno je i da je dosta jedinica u sklopu izvješća o provedbi ZPPI-ja u 2019. koja su dostavljena Povjereniku navela da ne objavljuje predmetne informacije, iz čega proizlazi da su upoznati s navedenom zakonskom obvezom iz točke 10. članka 10. ZPPI-ja, ali da svejedno ne osiguravaju potpunu transparentnost provedenih natječajnih postupaka.

## Unutarnje ustrojstvo i kontakt (točka 11. članak 10.)

Unutar točke 11., JLP(R)S mogu ostvariti **tri boda**, i to ako objave organizacijsko ustrojstvo, s istaknutim imenima čelnika tijela i voditelja ustrojstvenih jedinica te njihove kontakt podatke. Dakle, osim općeg kontakta kojeg u pravilu objavljuju sva tijela javne vlasti (neki dodatno imaju u rubrici gdje se objavljuju kontakti i *online* obrazac za postavljanje upita tijelu), važno je da JLP(R)S kao nositelji vlasti koja u velikom dijelu uređuje i utječe na gotovo svaki aspekt života njenih građana, na svojim internetskim stranicama ima objavljene podatke za kontakt čelnika – župana, gradonačelnika, općinskog načelnika, kao i voditelja ustrojstvenih jedinica – upravnih odjela, odnosno, u slučaju manjih jedinica, jedinstvenog upravnog odjela, a preporuka je i da se objavljuju kontakt podaci članova predstavničkog tijela, odnosno županijskih, gradskih i općinskih vijećnika. U navedenoj točki članka 10. ZPPI-ja sadržane su ključne informacije o organizaciji, odnosno unutarnjem ustrojstvu i ključnim osobama u tijelu javne vlasti, koje su od iznimnog značaja za javnost, a JLP(R)S su na tom području od moguća tri, ostvarila sljedeći broj bodova:

|  |  |
| --- | --- |
| **TJV** | BODOVI (od max 3) |
| **Brodsko-posavska županija** | 3 |
| **Grad Nova Gradiška** | 2 |
| **Grad Slavonski Brod** | 2,5 |
| **Općina Bebrina** | 3 |
| **Općina Brodski Stupnik** | 1 |
| **Općina Bukovlje** | 1,5 |
| **Općina Cernik** | 1,5 |
| **Općina Davor** | 2,5 |
| **Općina Donji Andrijevci** | 3 |
| **Općina Dragalić** | 1,5 |
| **Općina Garčin** | 3 |
| **Općina Gornja Vrba** | 2,5 |
| **Općina Gornji Bogićevci** | 1,5 |
| **Općina Gundinci** | 1,5 |
| **Općina Klakar** | 1,5 |
| **Općina Nova Kapela** | 3 |
| **Općina Okučani** | 2,5 |
| **Općina Oprisavci** | 1 |
| **Općina Oriovac** | 2 |
| **Općina Podcrkavlje** | 1 |
| **Općina Rešetari** | 2 |
| **Općina Sibinj** | 3 |
| **Općina Sikirevci** | 2 |
| **Općina Slavonski Šamac** | 2 |
| **Općina Stara Gradiška** | 2 |
| **Općina Staro Petrovo Selo** | 3 |
| **Općina Velika Kopanica** | 2 |
| **Općina Vrbje** | 1,5 |
| **Općina Vrpolje** | 1 |

Praćenjem je utvrđeno da je **sedam praćenih jedinica ostvarilo maksimalna tri boda, a pola boda manje njih četiri**: Grad Slavonski Brod jer unutar rubrika pojedinih upravnih odjela nema objavljenih imena voditelja te ustrojstvene jedinice (osim za Službu za unutarnju reviziju), već je navedeno objavljeno unutar telefonskog imenika, koji predstavlja dobru praksu, ali je objavljen u zatvorenom, PDF formatu te ga je potrebno objaviti u izdvojenoj rubrici Kontakti; Općina Davor jer nema izdvojene rubrike o općinskom načelniku i Jedinstvenom upravnom odjelu, već su njihova imena i ista adresa elektroničke pošte navedeni u rubrici Kontakt; Općina Gornja Vrba jer su u rubrici Kontakti navedeni samo brojevi telefona (mobitela) i jedan opći e-mail za kontakt i Općina Okučani jer nedostaje kontakt općinskog načelnika.

Primjere dobre prakse kod objave propisanih informacija predstavlja **Grad Slavonski Brod** s objavljenim telefonskim imenikom Grada, a među općinama se za objavu informacija propisanih točkom 11. ističu **Donji Andrijevci**.

Na internetskim stranicama preostalih jedinica lokalne samouprave nisu objavljeni kontakt podaci čelnika tijela, odnosno voditelja ustrojstvenih jedinica (pretežito je riječ o pročelniku Jedinstvenog upravno odjela na razini općina), već imaju samo brojeve telefona i jednu opću adresu elektroničke pošte, a neke nisu objavile ni imena voditelja ustrojstvenih jedinica (općine Brodski Stupnik, Bukovlje, Cernik, Dragalić, Klakar, Podcrkavlje Rešetari, Vrpolje i dr.).

## Javnost rada kolegijalnih tijela (točka 12. članak 10., članak 12.)

Glede praćenja i bodovanja načina na koji JLP(R)S osiguravaju javnost rada predstavničkih i drugih formalnih radnih tijela, objavom dnevnog reda sjednica, definirane procedure sudjelovanja, odnosno mogućnosti ostvarenja uvida u rad na sjednicama, zaključaka ili zapisnika sa sjednica te informacija o radu formalnih radnih tijela iz njihove nadležnosti na kojima se odlučuje o pravima i interesima korisnika, uključujući popis članova i informacije s održanih sjednica odnosnih tijela, moguće je ostvariti maksimalno **četiri boda**.

Kod JLP(R)S, obvezu osiguravanja javnosti rada propisuje posebni Zakon - Zakon o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 142/12, 19/13, 137/15, 123/17, 98/19), prema kojem su sjednice predstavničkih tijela javne, a nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice.

Detaljnije odredbe o načinu i javnosti rada predstavničkih propisuju statut i poslovnik o radu predstavničkog tijela, a informacije o mogućnosti neposrednog uvida u njihov rad ili odredbe o istome u općim aktima JLP(R)S potrebno je radi transparentnosti izdvojiti te na internetskim stranicama objavljivati uz dnevne redove sjednica ili objaviti generalnu uputu o mogućnosti i načinu ostvarivanja neposrednog uvida javnosti u sjednice predstavničkog tijela, u rubrici koja se odnosi na sjednice predstavničkih tijela.

Dnevne redove potrebno je objavljivati pravodobno, u primjerenom roku prije održavanja sjednice, a što se tiče obveze objave zaključaka (ili skraćenih/cjelovitih zapisnika sa sjednica), jedinice trebaju i njih objaviti pravovremeno, u skladu s načelom iz članka 7. Zakona, u razumnom roku nakon održane sjednice. Naime, objava verificiranih zapisnika ili prijedloga zapisnika u sklopu prve točke dnevnog reda prilikom najave sljedeće sjednice na kojoj se zapisnik s prethodne sjednice usvaja, a što je najučestalija praksa uočena internetskim stranicama praćenih jedinica, iz perspektive korisnika ne predstavlja pravodobnu i ažurnu informaciju, budući da je često riječ o vremenskom razdoblju od nekoliko mjeseci te se time ne ispunjava svrha ostvarivanja transparentnosti u radu i odlučivanju. Napominjemo da ni objava zapisnika sa sjednica predstavničkih tijela u službenim glasilima jedinica ne predstavlja ispunjenje ove zakonske obveze.

Zakonska obveza pravovremene objave zaključaka sa sjednica može se smatrati ispunjenom i u slučaju objave neverificiranog zapisnika (uz napomenu da je riječ o neverificiranom zapisniku), također u razumnom roku nakon održavanja sjednice, a da se nakon održavanja sljedeće sjednice, odnosno nakon usvajanja/verifikacije zapisnika s prethodne, odmah objavi i verificirani zapisnik.

JLP(R)S s područja Brodsko-posavske županije ostvarile su sljedeći broj bodova za osiguravanje javnosti rada od moguća 4:

|  |  |
| --- | --- |
| **TJV** | BODOVI (od max 4) |
| **Brodsko-posavska županija** | 3,5 |
| **Grad Nova Gradiška** | 3 |
| **Grad Slavonski Brod** | 3 |
| **Općina Bebrina** | 0,5 |
| **Općina Brodski Stupnik** | 1 |
| **Općina Bukovlje** | 0 |
| **Općina Cernik** | 1 |
| **Općina Davor** | 1,5 |
| **Općina Donji Andrijevci** | 1,5 |
| **Općina Dragalić** | 1,5 |
| **Općina Garčin** | 1 |
| **Općina Gornja Vrba** | 0 |
| **Općina Gornji Bogićevci** | 0,5 |
| **Općina Gundinci** | 0 |
| **Općina Klakar** | 0 |
| **Općina Nova Kapela** | 0 |
| **Općina Okučani** | 1,5 |
| **Općina Oprisavci** | 1,5 |
| **Općina Oriovac** | 1,5 |
| **Općina Podcrkavlje** | 0,5 |
| **Općina Rešetari** | 1 |
| **Općina Sibinj** | 0 |
| **Općina Sikirevci** | 1,5 |
| **Općina Slavonski Šamac** | 2 |
| **Općina Stara Gradiška** | 2,5 |
| **Općina Staro Petrovo Selo** | 1 |
| **Općina Velika Kopanica** | 0,5 |
| **Općina Vrbje** | 0,5 |
| **Općina Vrpolje** | 1 |

Rezultati praćenja pokazali su da **niti jedna od 29 jedinica nije ostvarila maksimalan broj bodova** u dijelu ispunjenja obveze proaktivne objave informacija važnih za osiguravanje javnosti rada, odnosno sjednica predstavničkog tijela i formalnih radnih tijela.

Najveći broj ostvarenih bodova je tri i pol, u slučaju Županije, i tri boda, u slučaju gradova Nova Gradiška i Slavonski Brod, ali su i na njihovim internetskim stranicama uočene određene nepravilnosti i nedostaci u ispunjavanju obveze osiguravanja javnosti rada.

**Županija** među novostima objavljuje najave sjednica s dnevnim redom i materijalima za sjednicu, a uz svaku najavu objavljena je i obavijest o mogućnosti prisustvovanja na sjednici, kao i uputa i obrasci za prisustvovanje na sjednici, u Word formatu (za fizičku i pravnu osobu). Ujedno se objavljuju izvješća o rezultatima glasovanja na sjednicama ili obavijesti o održanim sjednicama (za neke sjednice objavljeni su i usvojeni dokumenti, a za neke audio zapisi). Međutim, navedeni dokumenti (dnevni redovi i izvješća, koja predstavljaju svojevrsne zaključke sa sjednica), iako se objavljuju pravovremeno, nisu objavljeni na lako pretraživ način, s preglednom arhivom unutar zasebnih rubrika, već na naslovnici, među drugim novostima i obavijestima. Također, objavljen je popis članova formalnih radnih tijela, ali ne i informacije o njihovom radu, odnosno o sjednicama na kojima se odlučuje o pravima i interesima korisnika.

**Grad Nova Gradiška** na internetskoj stranici ima ustrojene dvije rubrike predviđene za objavu dokumenata vezanih za sjednice Gradskog vijeća, međutim, podrubrika Sjednice u rubrici Dokumenti je prazna te je potrebno ići na desni izbornik i rubriku Gradsko vijeće, unutar koje su objavljeni uputa, kontakt podaci i obrazac u Word-u za prisustvovanje na sjednicama (iako je zahtjev pogrešno nazvan „zahtjev za sudjelovanje na sjednicama“ te ga je potrebno preimenovati u „zahtjev za prisustvovanje sjednicama“) te popis članova radnih tijela. U podrubrici Izvodi iz zapisnika nije ustrojen folder za 2020. godinu, već je zadnji objavljen izvod iz zapisnika s 18. sjednice, održane u studenom 2019., a posljednja održana, 21. sjednica bila je u travnju ove godine, za koju je dostupan video zapis na naslovnici internetske stranice (objavljuju se video prijenosi sjednica – primjer dobre prakse). Pozivi s dnevnim redovima objavljuju se među novostima, na naslovnici internetske stranice te ih je moguće pronaći samo korištenjem tražilice.

**Grad Slavonski Brod** u posebnoj rubrici Sjednice Gradskog vijeća objavljuje dnevne redove sjednica, s prijedlozima akata. Ujedno u rubrici Zapisnici o radu Gradskog vijeća nakon verifikacije objavljuju zapisnike s priloženim usvojenim aktima (sve unutar jednog PDF dokumenta), a odmah po održavanju sjednice objavljuju se kratki izvještaji među ostalim vijestima, u kojima je navedeno da je omogućen i prijenos sjednice uživo, putem internetske stranice Grada i radio prijenosa lokalne radio postaje. Objavljuju se i tonski zapisi sa sjednica, stoga Grad Slavonski Brod predstavlja primjer dobre prakse u ovom dijelu praćenja. U rubrici Sudjelovanja na sjednicama Gradskog vijeća objavljena je Odluka o načinu i uvjetima sudjelovanja zainteresirane javnosti na sjednicama Gradskog vijeća Grada Slavonskog Broda i *online* obrazac naziva „Prijava za sudjelovanje na sjednici Gradskog vijeća“, koju je, kao i u slučaju Grada Nova Gradiška, potrebno preimenovati na način da bude vidljivo da je riječ o prisustvovanju, a ne sudjelovanju u radu sjednice.

Dodatno su se u objavi zaključaka sa sjednica istaknule **općine Slavonski Šamac i Stara Gradiška**. Općina Slavonski Šamac objavljuje zapisnike u zasebnoj rubrici, s napomenom da je riječ o neverificiranim zapisnicima, a nakon verifikacije, objavljuju usvojene zapisnike, što je u skladu s uputom Povjerenika za informiranje, dok Općina Stara Gradiška u rubrici Općinsko vijeće-Sjednice objavljuje zapisnike te za svaku sjednicu poveznicu na službeni vjesnik u kojem su objavljeni akti usvojeni na toj sjednici.

Čak **šest lokalnih jedinica nije ostvarilo niti jedan bod za osiguravanje javnosti rada** (općine Bukovlje, Gornja Vrba, Gundinci, Klakar, Nova Kapela i Sibinj), a njih pet ostvarilo je samo pola boda od moguća četiri (općine Bebrina, Gornji Bogićevci, Podcrkavlje, Velika Kopanica i Vrbje). Općina Bebrina objavljuje dokumente usvojene na sjednicama, ali ne i zaključke te je ostvarila pola boda za popis članova radnih tijela; na stranicama Općine Gornji Bogićevci su korištenjem *Google* tražilice pronađene obavijesti o održanim sjednicama koje predstavljaju svojevrsne zaključke, ali navedeno nije lako pretraživo i nije moguće pretraživati arhivu; Općina Velika Kopanica ostvarila je pola boda za objavu zapisnika (zadnji sa sjednice u prosincu 2019., nema iz 2020.), dok drugi dokumenti nisu objavljeni; a Općina Vrbje je ostvarila pola boda za objavljeni popis članova radnih tijela u rubrici Općinska uprava (iako je u izvješću navela da predmetna obveza objave na njih nije primjenjiva), dok se dnevni redovi i zapisnici sa sjednica ne objavljuju ažurno ni pravovremeno.

Ono što posebno zabrinjava u ovom dijelu praćenja je neusklađenost odgovora koje su jedinice navele u godišnjem izvješću provedbi Zakona u 2019. i utvrđenog stanja na njihovim internetskim stranicama. Niz jedinica je u izvješću naveo da objavljuje sve dokumente vezane za ispunjavanje obveza propisanih točkom 12. članka 10. i člankom 12. ZPPI-ja, a uvidom u njihove internetske stranice utvrđeno je da navedene informacije nisu objavljene, niti se objavljuju ažurno, pravovremeno, potpuno i na lako pretraživ i pregledan način.

Što se tiče objave **dnevnih redova**, praćenjem je utvrđeno da ih ni unutar zasebne rubrike, niti u sklopu vijesti/obavijesti, proaktivno ni ažurno **ne objavljuje 11 lokalnih jedinica**, i to općine Bebrina, Bukovlje, Garčin (nedostaju pozivi za zadnje tri sjednice), Gornja Vrba (nisu objavljeni sazivi posljednjih šest sjednica), Gornji Bogićevci, Gundinci, Klakar (nedostaju pozivi za zadnje četiri sjednice), Nova Kapela, Sibinj, Velika Kopanica i Vrbje (u rubrici Dokumenti Općine zadnji objavljen dnevni red za sjednicu u lipnju 2019.). Također, tri općine su ostvarile po pola boda u ovom dijelu praćenja – Cernik i Podcrkavlje, jer na njihovim internetskim stranicama nije objavljen poziv na posljednju sjednicu Općinskog vijeća te Staro Petrovo Selo, jer su u rubrici Općinsko vijeće objavljena posljednja tri saziva sjednice, ali nije dostupna arhiva i raniji sazivi.

**Mogućnost neposrednog uvida u rad**, odnosno definiranu proceduru prijave i broj ljudi koji može ostvariti navedeno, objavile su samo četiri jedinice od njih 29 (svega **14%**), i to **Županija, gradovi Nova Gradiška i Slavonski Brod** te **Općina Garčin**, što predstavlja najnižu prosječnu razinu objave informacija vezanih za osiguravanje javnosti rada (kao i kod drugih dosad praćenih Županija, odnosno njihovih lokalnih jedinica). Dodatno su **općine Stara Gradiška i Staro Petrovo Selo** ostvarile po pola boda, jer su u rubrikama Općinsko vijeće objavile izdvojene natuknite iz poslovnika, ali nema definirane procedure prijave.

Vezano za objavu **zaključaka** ili zapisnika, u razumnom roku nakon održavanja sjednice, **cijeli bod** ostvarile su samo **četiri jedinice**, i to Županija, Grad Slavonski Brod te općine Slavonski Šamac i Stara Gradiška, kao što je već navedeno. **Pola boda** ostvarilo je **devet lokalnih jedinica**, i to Grad Nova Gradiška (u rubrici Izvodi iz zapisnika nije ustrojen folder za 2020. godinu, već je na naslovnici dostupan video zapis s posljednje sjednice održane u ovoj godini, a Grad predstavlja primjer dobre prakse u objavi video zapisa sjednica), Općina Cernik (u rubrici Zapisnici zadnji objavljen zapisnik sa sjednice održane u kolovozu 2019., dakle nedostaju zapisnici s posljednje dvije sjednice), Općina Davor (nedostaje zapisnik s posljednje sjednice, a za ranije sjednice su objavljeni audio zapisi, ne i zapisnici, odnosno zaključci), Općina Donji Andrijevci (među radnim materijalima uz dnevni red u pozivu na sjednice objavljuju se neverificirani zapisnici s prethodne sjednice), Općina Gornji Bogićevci (preko *Google* tražilice pronađene obavijesti o održanim sjednicama, nije moguće pretražiti arhivu), Općina Okučani (zapisnici se nakon verifikacije objavljuju u rubrici Dokumenti po godinama, nedostaje zapisnik s posljednje sjednice), Općina Oprisavci (u rubrici Pozivi i zapisnici sa sjednica objavljena napomena da se zapisnici objavljuju nakon što se usvoje na prvoj sljedećoj sjednici Općinskog vijeća, dakle nakon nekoliko mjeseci), Općina Oriovac (u rubrici Sjednice Vijeća-2020. nije objavljen zapisnik s posljednje sjednice, dakle objavljuju se nakon verifikacije na sljedećoj sjednici), Općina Podcrkavlje (u rubrici Općinsko vijeće-Dokumenti nedostaju zapisnici s posljednje dvije sjednice, zadnji objavljen zapisnik sa sjednice održane u listopadu 2019., nakon verifikacije) i Općina Velika Kopanica (zadnji objavljeni zapisnik sa sjednice u prosincu 2019., nedostaje zapisnik sa sjednice održane u ožujku 2020.).

Čak 23 od 29 lokalnih jedinica na svojim internetskim stranicama nema objavljene **informacije o formalnim radnim tijelima**. Šest jedinica koje je u tom dijelu praćenja ostvarilo **pola boda** zbog objave popisa članova radnih tijela su **Županija, Grad Nova Gradiška te općine Bebrina, Dragalić i Vrbje**, dok je Općina **Sikirevci** ostvarila pola boda zbog objavljena dva dokumenta Mandatne komisije iz 2018. u Registru službenih dokumenata. Dakle, u objavi informacija o formalnim radnim tijelima nijedna jedinica s područja Brodsko-posavske županije ne ističe se kao primjer dobre prakse, niti u cijelosti ispunjava navedenu zakonsku obvezu. Jedinice koje su u godišnjem izvješću o provedbi ZPPI-ja odgovorile potvrdno na pitanje o objavi informacija o radu formalnih radnih tijela, a nemaju objavljene predmetne informacije su Grad Slavonski Brod te općine Bukovlje, Donji Andrijevci, Garčin, Okučani, Oriovac, Podcrkavlje, Slavonski Šamac i Velika Kopanica. Ujedno je Općina Stara Gradiška navela da predmetna obveza na njih nije primjenjiva, kao i Općina Vrbje, koja ima objavljen popis članova.

## Pravo na pristup i ponovnu uporabu informacija (točka 13. članak 10.)

Točka 13. propisuje obvezu tijela javne vlasti da na svojim internetskim stranicama, na lako pretraživ način i na vidljivom mjestu objave obavijest o načinu i uvjetima ostvarivanja prava na pristup i ponovnu uporabu informacija, podatke za kontakt službenika za informiranje, potrebne obrasce (u Word formatu ili e-obrasce) ili poveznicu na obrasce te visinu naknade za pristup informacijama i ponovnu uporabu informacija, sukladno kriterijima iz članka 19. stavka 3. ZPPI-ja.

U ovoj kategoriji, pored navedenog, bodovalo se i postojanje zasebne rubrike na internetskoj stranici, stoga su JLP(R)S mogle ostvariti ukupno **četiri i pol boda**. Međutim, budući da je u dosadašnjim praćenjima Povjerenika za informiranje uočeno da velik broj tijela javne vlasti još uvijek na svojim internetskim stranicama ima objavljene kataloge informacija, kao i posebne pravilnike o ostvarivanju prava na pristup i ponovnu uporabu informacija, odluke o ustroju službenog upisnika te različite cjenike usluga, odnosno vlastite kriterije za određivanje visine naknade za pristup i ponovnu uporabu informacija, što nije utemeljeno na zakonu te je potrebno ukloniti sa stranice jer može korisnike dovesti u zabunu, u slučaju objave bilo kojeg od navedenog dokumenta, jedinici se prilikom zbrajanja bodova oduzimao jedan bod, a u slučaju navođenja predmetnih dokumenata, ali ne i njihove objave, oduzimalo se pola boda. Naime, važeći zakonski okvir ne propisuje obvezu donošenja posebne odluke o ostvarivanju prava na pristup informacijama, već su Zakonom propisane obveze postupanja tijela javne vlasti sukladno zakonskim odredbama. Pravo na pristup informacijama je Ustavno pravo, koje se detaljnije uređuje Zakonom te nije predmet samoupravnog djelokruga JLP(R)S. Donošenje odluke kojom se uređuje ostvarivanje Ustavom i Zakonom uređenog prava građana bez zakonske osnove, predstavlja postupanje protivno ustavnosti i zakonitosti, a nema ni praktičnu svrhu jer su sva pitanja ostvarivanja prava na pristup informacija uređena ZPPI-jem i Zakonom o općem upravnom postupku.

29 JLP(R)S je u ovom dijelu praćenja ostvarilo sljedeći broj bodova od moguća 4,5:

|  |  |
| --- | --- |
| **TJV** | BODOVI (od max 4,5) |
| **Brodsko-posavska županija** | 2 |
| **Grad Nova Gradiška** | 1 |
| **Grad Slavonski Brod** | 3 |
| **Općina Bebrina** | 3 |
| **Općina Brodski Stupnik** | 0,5 |
| **Općina Bukovlje** | 4 |
| **Općina Cernik** | 3,5 |
| **Općina Davor** | 0 |
| **Općina Donji Andrijevci** | 4,5 |
| **Općina Dragalić** | 3 |
| **Općina Garčin** | 3 |
| **Općina Gornja Vrba** | 4 |
| **Općina Gornji Bogićevci** | 3 |
| **Općina Gundinci** | 0,5 |
| **Općina Klakar** | 4 |
| **Općina Nova Kapela** | 2 |
| **Općina Okučani** | 3 |
| **Općina Oprisavci** | 3 |
| **Općina Oriovac** | 1,5 |
| **Općina Podcrkavlje** | 4 |
| **Općina Rešetari** | 3 |
| **Općina Sibinj** | 3,5 |
| **Općina Sikirevci** | 0,5 |
| **Općina Slavonski Šamac** | 4 |
| **Općina Stara Gradiška** | 3 |
| **Općina Staro Petrovo Selo** | 4,5 |
| **Općina Velika Kopanica** | 0 |
| **Općina Vrbje** | 1,5 |
| **Općina Vrpolje** | 1,5 |

Rezultati praćenja pokazali su da su u ovom dijelu praćenja **samo dvije jedinice ostvarile** **maksimalan broj bodova**, i to **općine Donji Andrijevci i Staro Petrovo Selo**. Po pola boda manje (četiri), ostvarilo je pet lokalnih jedinica – općine Bukovlje (oduzeto pola boda zbog neažuriranog popisa općih propisa, objavljene odluke o ustroju upisnika i među internim aktima navedene odluke o visini naknade (cjenik)), Gornja Vrba (također oduzeto pola boda jer je među internim aktima navedena odluka o visini naknade (cjenik)), Klakar (jer su objavljeni obrasci u PDF formatu), Podcrkavlje (oduzeto pola boda zbog neažuriranog popisa općih propisa i među internim dokumentima navedene odluke o ustroju upisnika i pravilnika o pristupu informacijama i ponovnoj uporabi) i Slavonski Šamac (oduzeto pola boda jer su u obavijesti među internim aktima navedeni neažurirani propisi, popis tijela javne vlasti iz 2010. i među internim aktima navedena odluka o ustroju upisnika i pravilnik o pristupu).

**Niti jedan bod nisu ostvarile općine Davor i Velika Kopanica**, a **općine Brodski Stupnik, Gundinci i Sikirevci ostvarile su po pola boda**. Naime, Općina Davor na naslovnici pod rubrikom Brzi linkovi ima podrubriku Pravo na pristup informacijama, međutim, otvara se samo Izvješće o provedbi ZPPI-ja za 2019., a Općina Velika Kopanica ima zasebnu rubriku Pristup informacijama koja je prazna, dok je preko tražilice pronađena obavijest Pravo na pristup informacijama, gdje su objavljeni obrasci, pravilnik o pristupu i ponovnoj uporabi informacija iz 2014. te odluka o imenovanju službenika koju nije moguće otvoriti. Općina Brodski Stupnik ostvarila je pola boda zbog postojanja zasebne rubrike, ali nema objavljenih drugih propisanih informacija; Općina Gundinci također je ostvarila pola boda zbog rubrike, a ostvareni bod zbog objavljenih podataka o službeniku za informiranje unutar skenirane odluke o imenovanju oduzet je zbog objavljenog pravilnika o ostvarivanju prava iz 2015.; dok je Općina Sikirevci unutar rubrike o pristupu informacijama navela da je Općina ustrojila katalog informacija, a bod ostvaren zbog objave kontakta službenika za informiranje (nedostaje adresa elektroničke pošte) i dva pomoćna obrasca u PDF formatu (nedostaje obrazac zahtjeva za dopunu/ispravak te ih je potrebno objaviti u Word-u) je oduzet zbog objavljenog kataloga informacija i cjenika.

**Čak 11 jedinica ostvarilo je bod manje zbog objave kataloga, pravilnika, cjenika** i drugih odluka za čije donošenje nema pravne osnove i koje nije potrebno donositi ni objavljivati, već ih ukloniti s internetskih stranica: Županija (pravilnik o pravu na pristup iz 2010. i katalog iz 2005. – objavljene poveznice na službeni vjesnik gdje su objavljeni dokumenti), Grad Nova Gradiška (odluka o ustrojavanju kataloga iz 2007. i katalog informacija), Grad Slavonski Brod (u rubrici Katalog informacija objavljen katalog i navedeni neažurirani propisi prema kojima grad zadržava pravo uskrate tražene informacije (propisi koji više nisu na snazi, kao ni popis EU propisa); a u rubrici Odnosi s javnošću-Pravo na pristup informacijama isto neažurirani propisi), Općina Cernik (objavljena odluka o ustroju upisnika i odluka o visini naknade (cjenik) te je među internim aktima još naveden i pravilnik o ostvarivanju prava koji nije objavljen), Općina Dragalić (odluka o ustrojavanju kataloga iz 2005.), Općina Garčin (pravilnik o pristupu informacijama), Općina Gundinci (pravilnik o ostvarivanju prava iz 2015.), Općina Sibinj (odluka o ustroju upisnika i odluka o naknadama-cjenik), Općina Sikirevci (katalog informacija i cjenik), Općina Velika Kopanica (pravilnik o pristupu i ponovnoj uporabi iz 2014.) i Općina Vrpolje (navedeni neažurirani propisi, nevažeći popis tijela javne vlasti iz 2010. te među internim aktima navedena odluka o ustroju upisnika i pravilnik o pristupu i ponovnoj uporabi, koji je objavljen).

Također, **pola boda oduzeto** je općinama Bebrina (zbog neažuriranog zakonskog okvira, odnosno navedenih nevažećih propisa, popisa tijela javne vlasti iz 2010. te među internim aktima navedene odluka o ustroju upisnika i pravilnika o pristupu i ponovnoj uporabi), Bukovlje (također zbog neažuriranog popisa općih propisa i među internim aktima navedene odluke o visini naknade (cjenik) i objavljene odluke o ustroju upisnika), Gornja Vrba (zbog među internim aktima navedene odluka o visini naknade - cjenik), Oprisavci (zbog neažuriranih općih propisa i popisa tijela javne vlasti iz 2010. te među internim aktima objavljene odluke o ustrojavanju upisnika), Podcrkavlje (zbog neažuriranog popisa općih propisa te među internim dokumentima navedene odluka o ustroju upisnika i pravilnika o pristupu informacijama i ponovnoj uporabi) i Slavonski Šamac (jer su u obavijesti među internim aktima navedeni neažurirani propisi i popis tijela javne vlasti iz 2010. i među internim aktima navedene odluke o ustroju upisnika i pravilnika o pristupu).

Zasebnu rubriku o pravu na pristup informacijama na svojim internetskim stranicama nemaju općine Davor, Velika Kopanica (rubrika prazna) i Vrbje (kad se s naslovnice klikne na Arhiva dokumenata i onda na Zahtjev za pristup informacijama, otvore se tri zahtjeva i odluka o imenovanju, ali nema zasebne rubrike), a Općina Rešetari treba ispraviti poveznicu na rubriku, budući da u sebi sadrži „katalog informacija“, dok Grad Slavonski Brod ima dvije rubrike (s desne strane naslovnice rubrika Katalog informacija, a na vrhu naslovnice izbornik s rubrikom Odnosi s javnošću-podrubrika Pravo na pristup informacijama), od kojih onu naziva Katalog informacija treba ukloniti.

Uočeno je da niz jedinica u okviru obavijesti o ostvarivanju prava na pristup i ponovnu uporabu informacija navode ZPPI iz 2013., što je potrebno nadopuniti, budući da su izmjene i dopune ZPPI-ja usvojene još 2015. godine. Primjerice, ZPPI, NN 85/15 fali u okviru objavljenih obavijesti na internetskim stranicama Županije (ujedno je u obavijesti navedeno da se moraju koristiti obrasci, iako je riječ samo o pomoćnim obrascima i njihovo korištenje nije uvjet za postavljanje zahtjeva tijelu javne vlasti), općina Bebrina (fali i dio obavijesti o ponovnoj uporabi informacija), Dragalić, Garčin, Gornji Bogićevci, Nova Kapela, Okučani, Oprisavci, Rešetari, Stara Gradiška i Vrpolje; zbog čega je tih 10 jedinica u tom dijelu ostvarilo pola boda. Nijedan bod nisu ostvarili Grad Nova Gradiška te općine Brodski Stupnik, Davor, Gundinci, Oriovac, Sikirevci (samo je navedeno da je Općina ustrojila katalog informacija i koje su to odluke kojima se odobrava pristup), Velika Kopanica (rubrika Pristup informacijama prazna) i Vrbje.

Podatke za kontakt službenika za informiranje u rubrici posvećenoj pravu na pristup informacijama trebaju na pravilan način objaviti Županija (navedeni kontakti, ali ne i ime službenika, ime je vidljivo iz odluke za koju je objavljena poveznica na službeni glasnik), Grad Slavonski Brod (samo kontakt, nema imena), općine Brodski Stupnik, Davor, Sikirevci (od kontakata objavljen samo broj telefona, nedostaje adresa elektroničke pošte) i Velika Kopanica (nije moguće otvoriti odluku o imenovanju).

Obrasce (u Word-u ili kao e-obrasce) u cijelosti (zahtjev za pristup, ponovnu uporabu te dopunu/ispravak) na pravilan način objavilo je 16 od 29 praćenih jedinica. Sva tri obrasca imaju objavljene, ali u zatvorenom, PDF formatu koji ne omogućava online popunjavanje, općine Bebrina, Klakar, Oprisavci, Sikirevci (nedostaje i obrazac zahtjeva za dopunu ili ispravak informacije), Vrbje i Vrpolje (nedostaje obrazac zahtjeva za dopunu ili ispravak). Županija i Grad Nova Gradiška također trebaju objaviti obrazac zahtjeva za dopunu ili ispravak informacije. Općine Brodski Stupnik, Davor, Gundinci i Oriovac nemaju objavljene obrasce, stoga nisu ostvarile bodove u ovom dijelu praćenja, kao ni Općina Nova Kapela, koja je objavila samo obrazac zahtjeva za pristup informacijama, u PDF-u.

Također, praćenjem je utvrđeno da kriterije nije objavilo 14 jedinica, i to Grad Nova Gradiška te općine Brodski Stupnik, Davor, Gornji Bogićevci, Gundinci, Nova Kapela, Okučani, Oriovac, Rešetari, Sikirevci, Stara Gradiška, Velika Kopanica, Vrbje i Vrpolje, iako su neke od navedenih jedinica u godišnjem izvješću o provedbi ZPPI-ja odgovorile da su objavile predmetne informacije.

# UKUPNI REZULTATI PRAĆENJA

**29 JLP(R)S s područja Brodsko-posavske županije**, kao tijela javne vlasti i obveznici provedbe ZPPI-ja koji su bili predmetom praćenja, **ukupno su proaktivno objavile 52,2% praćenih informacija**, čiju objavu propisuju članci 10., 11. i 12. ZPPI-ja (izuzev točaka 1., 7. i 14. članka 10. ZPPI-ja). Riječ je o prosječnoj razini objave svih informacija čija se objava pratila na njihovim internetskim stranicama, koja govori o tome da je tek nešto više od polovice propisanih informacija objavljeno od strane 29 praćenih jedinica.

Gledajući pojedinačno ostvarene rezultate tijela javne vlasti, s jedne strane valja izdvojiti jedinice s područja Brodsko-posavske županije koje su ostvarile najbolje rezultate jer su na svojim internetskim stranicama objavile većinu propisanih informacija, a to su prvenstveno **Brodsko-posavska županija** i **Općina Donji Andrijevci**, s nešto manje od **75% objavljenih praćenih informacija**. Te dvije jedinice ujedno veliku količinu informacija objavljuju u strojno čitljivom, XLS formatu. Visok rezultat ostvarila je i **Općina Slavonski Šamac**, koja je obavila **70%** praćenih informacija, nakon koje slijede Grad Slavonski Brod s oko 67% te općine Stara Gradiška i Staro Petrovo Selo s oko 63% objavljenih praćenih informacija.

S druge strane, lokalne jedinice koje su ostvarile najlošije rezultate, odnosno na čijim je internetskim stranicama objavljen manji dio praćenih informacija, manje od **35%**, su **općine Gundinci, Vrbe i Davor**. Manje od 50% praćenih informacija u prosjeku je objavilo još devet jedinica lokalne samouprave, koje trebaju više napora usmjeriti na usklađivanje sa zakonskim obvezama i otvaranje prema korisnicima u smislu proaktivne transparentnosti ostvarene putem internetskih stranica, koje su u suvremeno doba, prvo polazište i izvor informacija za sve građane i pravne osobe.

Pregled ukupno ostvarenih bodova (od maksimalnih 35 i u zagradama istaknutih dodatnih bodova za objavljene skupove podataka, koji nisu obuhvaćeni prilikom izračuna udjela, odnosno postotka objave u informacija u cijelosti) 29 JLP(R)S s područja Brodsko-posavske županije:

|  |  |  |
| --- | --- | --- |
| **TJV** | **BODOVI - od max 35 (+skupovi podataka)** | **% (bez dodatnih bodova)** |
| **Brodsko-posavska županija** | 26  | 74.3% |
| **Općina Donji Andrijevci** | 26 (+6) | 74.3% |
| **Općina Slavonski Šamac** | 24.5 (+2) | 70% |
| **Grad Slavonski Brod** | 23.5 | 67.1% |
| **Općina Stara Gradiška** | 22 | 62.9% |
| **Općina Staro Petrovo Selo** | 22 | 62.9% |
| **Općina Cernik** | 21 (+2) | 60% |
| **Općina Garčin** | 21 (+2) | 60% |
| **Općina Rešetari** | 21 | 60% |
| **Općina Sikirevci** | 20.5 (+1) | 58.6% |
| **Općina Sibinj** | 20 | 57.1% |
| **Općina Dragalić** | 19.5 | 55.7% |
| **Općina Oprisavci** | 19.5 | 55.7% |
| **Općina Podcrkavlje** | 19.5 | 55.7% |
| **Općina Gornja Vrba** | 18.5 | 52.9% |
| **Općina Bebrina** | 18 | 51.4% |
| **Grad Nova Gradiška** | 17.5 | 50% |
| **Općina Bukovlje** | 16.5 (+1) | 47.1% |
| **Općina Nova Kapela** | 16.5 (+1) | 47.1% |
| **Općina Oriovac** | 16.5 | 47.1% |
| **Općina Vrpolje** | 15.5 (+4) | 44.3% |
| **Općina Okučani** | 15 | 42.9% |
| **Općina Brodski Stupnik** | 14.5 | 41.4% |
| **Općina Gornji Bogićevci** | 14 | 40% |
| **Općina Klakar** | 13.5 | 38.6% |
| **Općina Velika Kopanica** | 13.5 (+1) | 38.6% |
| **Općina Davor** | 12 | 34.3% |
| **Općina Vrbje** | 11.5 | 32.9% |
| **Općina Gundinci** | 11 | 31.4% |

# PREPORUKE ZA POBOLJŠANJE STANJA

Nalazi analitičkog praćenja provedbe članaka 10., 11. i 12. Zakona o pravu na pristup informacijama od strane JLP(R)S s područja Brodsko-posavske županije ukazuju na određene zajedničke propuste, nedostatke i nepravilnosti u objavi informacija, koje je potrebno ukloniti kako bi se poboljšalo stanje transparentnosti i otvorenosti prema građanima. Temeljem uočenih nedostataka u pojedinim segmentima, daju se prioritetni prijedlozi i preporuke u svrhu ispunjenja zakonske obveze i ostvarenja transparentnosti u radu i odlučivanju.

1. Kako se provedba članka 10., 11. i 12. ZPPI-ja odnosi na informacije objavljene na internetskoj stranici tijela javne vlasti, tako ukazujemo općenito na važnost preglednosti i pretraživosti internetskih stranica te pristupačnosti i jasnoće informacija za korisnike, važnost redovitog ažuriranja stranice i pravilne pohrane informacija te se preporuča:

prilikom dizajniranja internetske stranice, voditi računa o strukturi i tematskoj povezanosti sadržaja da bi objavljene informacije bile jednostavne za pretraživanje;

budući da kod gotovo svih praćenih tijela postoji problem objave informacija u neodgovarajućem zatvorenom obliku (PDF ili skenirani PDF), ukazujemo na zakonsku obvezu objavljivanja informacija u strojno čitljivom i otvorenom obliku; s tim u vezi ukazujemo da je već objava u WORD-u bolja od PDF-a, jer ipak omogućava i olakšava uporabu informacije.

Napominjemo da je 23. rujna 2019. stupio na snagu i Zakon o pristupačnosti mrežnih stranica i programskih rješenja za pokretne uređaje tijela javnog sektora („Narodne novine“, br. 17/19.), kojim se traži poštivanje određenih načela i tehnika pri dizajnu, izradi, održavanju i ažuriranju internetskih stranica i mobilnih aplikacija tijela javnog sektora, da bi ih se učinilo pristupačnijima korisnicima, a osobito osobama s invaliditetom i starijim osobama. Neke jedinice, čije su internetske stranice bile predmet praćenja u ranije objavljenim analitičkim izvješćima, već su na svojim stranicama ustrojile zasebnu rubriku, odnosno podrubriku posvećenu digitalnoj pristupačnosti, što je preporukama svim JLP(R)S (primjerice, <http://www.donjividovec.hr/defaultcont.asp?id=105>).

2. Vezano uz provedbu savjetovanja s javnošću, ukazujemo da JLP(R)S, kao obveznici provedbe članka 11. ZPPI-ja, trebaju provoditi savjetovanja s javnošću u svim slučajevima kada donose opće akte i druge strateške i planske dokumente, kojima se utječe na interese građana i pravnih osoba te o tome pravodobno informirati javnost, na način:

da se unutar zasebne rubrike na internetskoj stranici objavljuju informacije vezane za provedbu savjetovanja s javnošću, uključujući nacrte dokumenata za koje se postupak savjetovanja provodi, skupa s pozivom javnosti da se uključi davanjem svojih komentara;

unutar rubrike savjetovanja s javnošću, preporuča se kreirati podrubrike: Plan savjetovanja, Otvorena savjetovanja, Završena savjetovanja, a izvješća o provedenim savjetovanjima objavljivati uz nacrte akata koja su dana na savjetovanja, s dokumentom za savjetovanje i obrascem za sudjelovanje u savjetovanju;

da se vodi računa o vremenu u kojem se planira provoditi savjetovanje s javnošću i navedeno uskladi s rokovima propisanim posebnim zakonima za donošenje općih akata i predviđenom vremenu donošenja pojedinog akta za koje se provodi savjetovanje, kako bi se građanima omogućio primjeren rok za iznošenje komentara i poštivao zakonski rok trajanja savjetovanja (30 dana), a eventualne razloge za kraće trajanje potrebno je obrazložiti opravdanim razlozima;

u slučaju odstupanja od plana savjetovanja, isti potrebno ažurirati i objaviti na internetskoj stranici.

3. Objava skupova podataka iz djelokruga tijela detektirana je kao najveći problem u provedbi članka 10. ZPPI-ja. Stoga sve JLP(R)S trebaju:

na svojim internetskim stranicama objaviti popis svih skupova podataka iz svoje nadležnosti, s metapodacima, načinom pristupa i ponovne uporabe (licence i uvjeti);

na svojim internetskim stranicama i portalima otvorenih podataka objaviti skupove podataka iz svoje nadležnosti koji su pogodni za ponovnu uporabu, odnosno nad kojima nema ograničenja pristupa, u otvorenom, strojno čitljivom formatu;

objavljivati sve informacije koje se nalaze u određenim bazama podataka ili proračunskim tablicama (razni registri, evidencije, adresari, upisnici numerički podaci, popisi, liste, imenici…) u otvorenim formatima, uključujući financijske dokumente (registre ugovora, popise donacija, financijska izvješća, plan nabave i sl.), kao i razne popise koje JLP(R)S već objavljuju na svojim stranicama, ali u zatvorenim formatima (npr. adresari, imenici, popisi udruga, ustanova, trgovačkih društava, mjesnih odbora).

Ističemo moguće skupove podataka koje u okviru svojih nadležnosti vode županije te gradovi i općine, a nad kojima nema ograničenja pristupa te su u potpunosti pogodni za ponovnu uporabu.

**Mogući skupovi podataka za županiju:** registri imovine, baze podataka o kupoprodajnim cijenama nekretnina, evidencije o ostvarenim prihodima i rashodima od upravljanja i raspolaganja nekretninama, razvojni projekti na području županije, kapitalne investicije/pomoći, poduzetničke zone/institucije poduzetničke podrške, miniranost područja (samo za pojedine županije), podaci o vodoopskrbi, odvodnji, elektrifikaciji, plinofikaciji i sustavu gospodarenja energijom.

**Mogući skupovi podataka za gradove i općine:** poslovni prostori u zakupu i slobodni poslovni prostori, početne jedinične cijene zakupnina za poslovne prostore u vlasništvu grada, pregled sklopljenih ugovora, registar ugovora o javnoj nabavi, proračun, proračunski korisnici, imovina u vlasništvu lokalne jedinice (lokalna trgovačka društva), subvencije i donacije udrugama, statistika subvencija poduzetnicima, plan raspodjele sredstava za programe javnih potreba u kulturi/za komunalne prioritete na području mjesnih odbora/javnih potreba u tehničkoj kulturi/sredstava spomeničke rente, statistika odobrenih predmeta po katastarskim općinama, rezultati izbora po mjesnim odborima, površina, stanovništvo, objekti tehničke kulture na području grada, sportski objekti, sportski savezi i zborovi sudaca, sportski klubovi, vijeća nacionalnih manjina, projekti i programi u školstvu, zdravstvu i socijalnoj skrbi EU projekti, popis upravitelja zgrada kojima je grad vlasnik, adresari obrazovnih ustanova (vrtići, osnovne škole, srednje škole, učenički domovi), zdravstvenih ustanova,( bolnica, ambulanti i liječnika), zatim ulice i kućni brojevi, reciklažna dvorišta, komunalni otpad, dimnjačarske koncesije, adresar vjerskih zajednica, ugostiteljski objekti, nekategorizirani objekti, turističke agencije i vodiči, trgovačka društva u vlasništvu grada, broj smještajnih objekata grada, popis autoprijevoznika, vozni redovi, biciklističke staze, popis autobusnih, taxi i ostalih prijevoznika, taxi stajališta itd.

4. Sve JLP(R)S moraju na jednom mjestu (rubrici) na internetskoj stranici objavljivati i pravovremeno ažurirati informacije o javnim uslugama koje pružaju, vodeći računa o objavi obrazaca u otvorenom obliku i poveznicama na e-usluge. Tijela javne vlasti imaju obvezu na svojim internetskim stranicama navesti koje javne usluge pružaju temeljem nekog propisa te opisati način ostvarivanja tih usluga, odnosno na koji način se ista pokreće i pruža, kojim kategorijama osoba, koji su rokovi za pružanje usluga, koje obrasce je potrebno ispuniti te koji pravni lijekovi postoje ako korisnik nije zadovoljan javnom uslugom. Ukoliko postoji cjenik usluga, s novčanim iznosima koje je potrebno platiti za pojedinu javnu uslugu, utoliko je i njega potrebno objaviti na internetskoj stranici, na lako pretraživ način.

5. Sva tijela javne vlasti trebaju objaviti ažurirane popise korisnika bespovratnih sredstava, sponzorstva, donacija ili drugih pomoći s visinom iznosa dodijeljenih donacija, sponzorstava, bespovratnih sredstava i drugih pomoći, i to u otvorenom, XLS formatu. Tijela koja navedeni popis objavljuju, uglavnom to čine u zatvorenom, PDF formatu. Preporuka je da se popisi donacija, sponzorstava i drugih pomoći ažuriraju na godišnjoj razini kako bi se ostvarila viša razina financijske transparentnosti i kako bi javnosti bile dostupne potpune i pravovremene informacije o potrošnji javnih sredstava. Također, ukupan iznos dodijeljenih donacija i pomoći kako JLP(R)S to objavljuju u sklopu svojih financijskih izvješća, ne zamjenjuje objavu informacija iz ove točke, a objava skupnih registara svih sklopljenih ugovora (koji uključuju javnu nabavu, ugovore o djelu i druge ugovore), iako predstavlja primjer dobre prakse u ostvarivanju financijske transparentnosti, poglavito ako su objavljeni u otvorenim formatima, ne pružaju dovoljno pregledan, odnosno lako pretraživ način objave informacija o dodijeljenim donacijama, sponzorstvima i drugim bespovratnim pomoćima.

6. Što se tiče obavijesti o raspisanim natječajima i ishoda natječajnog postupka, ukazujemo na nedostatnu razinu objave ishoda natječajnog postupka, koja se često obrazlaže zaštitom osobnih podataka. S tim u vezi napominjemo da kada je riječ o raspolaganju javnim sredstvima, određene informacije o zaposlenicima tijela javne vlasti se smatraju informacijama od javnog interesa, jer dužnosnici, službenici i zaposlenici tijela javne vlasti obavljaju poslove koji se financiraju javnim sredstvima. Drugim riječima, podaci koji se odnose na neku fizičku osoba, a tiču se raspolaganja javnim sredstvima (naziv radnog mjesta, kontakti radnog mjesta, bruto plaća, koeficijent i osnovica plaće, potrebna stručna sprema, ime i prezime te konkretna stručna sprema te osobe) ne mogu se smatrati zaštićenim osobnim podacima u smislu Opće uredbe o zaštiti podataka, nego je riječ o javnim podacima u skladu s odredbama ZPPI-ja.

7. Kada je riječ o javnosti rada tijela javne vlasti, ukazujemo na potrebu pravovremene objave na jednom (posebna rubrika) vidljivom mjestu na internetskoj stranici:

informacija o dnevnom redu zasjedanja ili sjednica službenih tijela i vremenu njihova održavanja i načinu rada tijela javne vlasti; pritom skrećemo pozornost na nužnost proaktivne objave dnevnih redova sjednica (općinskog ili gradskog vijeća, upravnog vijeća ili drugih formalnih radnih tijela na kojima se odlučuje o pravima i interesima korisnika), kako bi se pravilno primijenila zakonska odredba;

obavijesti o mogućnostima neposrednog uvida u njihov rad, broju osoba kojima se može istodobno osigurati neposredan uvid u rad tijela javne vlasti – potrebno je odrediti broj osoba koje mogu prisustvovati sjednicama, vodeći računa o prostornim mogućnostima i izuzetku iz članka 12. stavka 2. ZPPI-ja; također, tijela trebaju objaviti informacije o načinu na koji se zaprimaju prijave za sudjelovanje, a redoslijed prijavljenih bi se trebao odrediti po datumu prijave;

zaključaka, odnosno zapisnika i dokumenata sa službenih sjednica predstavničkih tijela i sjednica formalnih radnih tijela; u slučaju da zaključci sadrže osobne podatke ili je riječ o nekom drugom ograničenju iz članka 15. ZPPI-ja, takvi se podaci trebaju učiniti nedostupnima (npr., može ih se zacrniti), vodeći računa o razumljivosti same informacije koja se objavljuje, ali se ostatak treba objaviti, sukladno članku 15. stavku 5. navedenog Zakona;

radi pravovremenosti objave, preporuča se objava zapisnika i zaključaka predstavničkih tijela odmah nakon održanih sjednica (neverificirani zapisnik) te nakon verifikacije istih na idućoj sjednici predstavničkog tijela.

8. Sva tijela javne vlasti koja imaju objavljen katalog informacija, odnosno odluku o ustroju istog, kao i pravilnik o ostvarivanju prava na pristup informacijama te vlastite cjenike prema kojima određuju visinu naknade troškova za pristup i ponovnu uporabu informacija i odluke o ustroju službenog upisnika, navedeno trebaju ukloniti sa svojih internetskih stranica, budući da nije u skladu s važećim zakonskim okvirom te može korisnike dovesti do zabune. Također, ako objavljuju popis općih propisa te EU propise kojima se uređuje pravo na pristup informacijama, potrebno je te popise ažurirati te ukloniti nevažeće propise, uključujući poveznice na nevažeći Popis tijela javne vlasti iz 2010. godine.

Tijela su dužna objaviti sva tri pomoćna obrasca (zahtjev za pristup informacijama, zahtjev za ponovnu uporabu informacija, zahtjev za dopunu ili ispravak informacije) u formatu koji omogućava *online* popunjavanje ili poveznice na obrasce te visinu naknade za pristup informacijama i ponovnu uporabu informacija, sukladno kriterijima iz članka 19. stavka 3. ZPPI-ja, a ne vlastite cjenike, kao i jasno istaknuto ime i prezime te kontakt službenika za informiranje.

\*\*\*

Radi lakše provedbe zakonskih odredbi o proaktivnoj objavi informacija, provedbi savjetovanja s javnošću i osiguravanja javnosti rada, upućujemo JLP(R)S na korištenje uputa i smjernica Povjerenika za informiranje, i to osobito:

**članak 10.:**

* Uputa za provedbu članka 10. ZPPI-ja – Proaktivna objava informacija
* Smjernice za objavu proračunskih dokumenata i izvješća u otvorenom formatu
* Smjernice o pristupu informacijama u postupcima provedbe javnih natječaja za zapošljavanje te postupak izbora i imenovanje putem javnih poziva u tijelima javne vlasti (točka 10.)
* Smjernice za objavu informacija o unutarnjem ustrojstvu tijela javne vlasti (točka 11.)
* Smjernice za objavu informacija o pravu na pristup informacijama i ponovnu uporabu informacija (točka 13.)
* **članak 11.:**
* Smjernice za provedbu članka 11. ZPPI-ja – Savjetovanja s javnošću
* Priručnik za provedbu savjetovanja s javnošću za jedinice lokalne i područne (regionalne) samouprave
* **članak 12. :**
* Smjernice za javnost rada i Dodatne smjernice za proaktivnu/pravovremenu objavu dnevnih redova sjednica i zaključaka/zapisnika te mogućnosti prisustvovanja na njima
* Smjernice za provedbu ZPPI-ja: Vijećnička pitanja i Zakon o pravu na pristup informacijama
* **ponovna uporaba informacija i otvoreni podaci:**
* Smjernice za ponovnu uporabu informacija
* Priručnik o ponovnoj uporabi informacija za tijela javne vlasti: “Otvoreni podaci za sve”.

Upute, smjernice i priručnici dostupni su na poveznicama <https://www.pristupinfo.hr/pravni-okvir/upute-smjernice-obrasci/> i <https://www.pristupinfo.hr/dokumenti-i-publikacije/prirucnici/> te u Tražilici odluka i mišljenja [www.tom.pristupinfo.hr](http://www.tom.pristupinfo.hr).